Thunderjaw Dan Snapmaw: Saksikan Aksi Robot Dinosaur Berbahaya Ini Dalam Horizon Zero Dawn

Horizon: Zero Dawn memperlihatkan Aloy berlawan dengan robot-robot besar tapi ianya bukan sebarang robot biasa tetapi robot dinosaur.

Terdapat pelbagai robot dinosaur yang dapat dijumpai dalam game ini yang jinak dan boleh membantu anda tetapi ada juga robot dinosaur yang menyusahkan dan berbahaya seperti Thunderjaw dan Snapmaw.

Thunderjaw merupakan robot dinosaur tergolong dalam kelas combat (diklasifikasi amat berbahaya) dan dilengkapi machine guns, disc launchers dan mouth laser. Thunderjaw juga boleh mendatangkan bahaya secara dekat dengan charges dan tail swipes.

Snapmaw ialah robot dinosaur kelas acquisition dan boleh dijumpai berdekatan kawasan air sambil mengumpul mineral. Snapmaw juga boleh meluahkan ais (freeze burst) dari mulutnya serta menggunakan kebolehan rahangnya seperti jumping jaw bite dan lunging jaw bite.
Robot dinosaur ini tampak menakutkan tetapi jangan risau, anda pasti boleh lawan punya. Mari lihat cara sistem combat dalam Horizon: Zero Dawn diperincikan.
Horizon: Zero Dawn bakal berada di pasaran pada 28 Februari 2017 eksklusif untuk PlayStation 4.


Rocket League: DLC The Witcher Akan Hadir Pada Minggu Hadapan!

Apabila dua dunia berbeza, Rocket League dan The Witcher bertemu, pernahkan anda terbayang?

Nampaknya, 26 April ini, Rocket League bukan sahaja akan menampilkan DLC terbaru mereka yang bertemakan bola keranjang, malah akan membawakan DLC dari game yang mengungguli banyak anugerah Game of The Year tahun lalu, The Witcher 3: Wild Hunt.
Dalam kenyataan yang dikeluarkan Psyonix di laman web rasmi game ini, para pemain akan berpeluang menghias Battle-Cars mereka dengan Witcher Medallion Antenna – dibawakan khas dari siri-siri Witcher sebelum ini.

Pihak Psyonix berkata, bersempena dengan DLC The Witcher 3: Blood and Wine yang bakal tiba tidak lama lagi, mereka juga ingin meraikannya dengan DLC ini di Rocket League.
Mereka mengatakan lagi bahawa beberapa developer di Psyonix merupakan peminat The Witcher 3: Wild Hunt, dan kerjasama yang dilakukan bersama CD Projekt Red ini sangat mengujakan mereka.
JomBaca: Rocket League Kini Mengumpulkan 14 Juta Pemain!


Konami Umumkan PES 2017 Versi Percuma, Fokus Kepada eSports

Versi khas untuk para pemain mencuba game bola sepak terkini keluaran Konami.
https://www.youtube.com/watch?v=mEN_3L_qeCY
Anda kini sudah boleh memuat turun PES 2017 Trial Edition, sebuah game versi percuma untuk PES 2017, di mana game penuh tersebut telah dilancarkan pada September 2016.
Dalam edisi sebelum ini, PES 2016 turut memiliki versi percumanya, namun ia hanya eksklusif untuk PS4 dan PS3. Kini, ia boleh didapati di semua platform – PC, PS4, PS3, Xbox One dan Xbox 360. Versi percuma PES 2017 juga dikeluarkan lebih awal selepas game penuhnya dilancarkan jika dibandingkan dengan versi percuma PES 2016 tahun lalu.

Jika dilihat dengan sekilas, PES 2017 Trial Edition ini mirip dengan versi demonya. Tetapi, melalui versi percuma ini, ia ditambah dengan game mode terbaru, iaitu PES League – yang memfokuskan kepada eSports bagi siri ini. Mode terbaru PES League ini juga telah ditambah ke dalam game penuh PES 2017.
Berikut adalah apa yang ditampilkan dalam PES 2017 Trial Edition:

9 pasukan berlesen – Arsenal, Barcelona, Atletico Madrid, Boca Juniors, River Plate, Corinthians dan Flamengo serta pasukan kebangsaan Jerman dan Perancis.
Dua pilihan stadium untuk dimainkan – Camp Nou dan Neu Sonne Arena
Game mode Exhibition Match
Game mode Skills Training
Game mode PES League

Minggu lalu, PES 2017 telah ditampilkan dengan kemaskini Data Pack 2.0 –  membawakan beberapa stadium baru, kemaskini wajah para pemain dan banyak lagi.


Nama ID PlayStation Network (PSN) Dilaporkan Akan Boleh Ditukar Dalam Masa Terdekat

Perkhabaran tentang kehadiran fungsi untuk menukar nama ID PlayStation Network (PSN) sudah lama kita dengar. Namun, sehingga kini kita masih belum mendapat jawapan yang kukuh bilakah penambahan ini akan dibawakan oleh Sony.

Terbaru, beberapa pembangun game telah memberitahu Kotaku bahawa fungsi ini bakal ditampilkan ke dalam PSN dalam masa terdekat. Hal ini kerana mereka kini sedang membuat persiapan untuk menerima penambahan fungsi ini.
Menurut Kotaku, tiga pembangun game dari 3 studio berbeza telah memberitahu tentang perkara ini, dan mereka tidak mahu identiti mereka terdedah kerana mereka belum dibenarkan untuk bercakap kepada media mengenainya buat masa sekarang. Mereka berkata yang sejak beberapa bulan yang lalu, mereka telah memperbetulkan bugs, menukar settings dan memastikan yang game mereka bersedia mengikut perancangan Sony ini.
Mereka tidak dapat memberitahu bilakah kemungkinan fungsi ini akan dikeluarkan kepada umum disebabkan bagaimana secara teknikalnya ID PSN ini berfungsi dari awal. Maka, untuk memperbaiki game-game multiplayer yang lama bagi menyesuaikan dengan fungsi baru ini mungkin akan mengambil masa yang agak lama.
Jadi, bagi korang yang ingin menukar ID korang seperti AdikCute atau SayaSayangExSaya yang korang pilih semasa 10 tahun dulu, bersabarlah ya. Fungsi ini akan tiba tidak lama lagi, namun membawakannya bukan sesuatu yang mudah.


Rockstar Dilaporkan Batalkan Remaster Red Dead Redemption Selepas Bertahun Dalam Perancangan

Rockstar Games dilaporkan telah merancang untuk membangunkan versi remaster untuk Grand Theft Auto IV (2008) dan game pertama Red Dead Redemption (2010) sejak beberapa tahun lepas.
Walau bagaimanapun, projek-projek tersebut dikhabarkan telahpun dibatalkan.
Laporan ini hadir daripada @TezFunz2 yang cukup terkenal membawakan berita-berita berkaitan Rockstar Games. Menurutnya, beliau mendapatkan berita ini daripada satu sumber yang diyakininya kerana sering memberikan ketatapan.
Beliau menjelaskan lagi bahawa projek-projek remaster itu sudah berada dalam perancangan Rockstar sejak beberapa tahun lalu, namun belum diluluskan untuk ke arah produksi penuh. Hasrat Rockstar adalah untuk melihat dulu penerimaan para peminat terhadap Grand Theft Auto: The Trilogy – The Definitive Edition.
Seperti yang kita semua tahu, projek remaster trilogi GTA yang dikeluarkan pada tahun 2021 itu telah menerima kritikan dan kecaman yang begitu keras daripada para pengkritik dan peminat kerana pelbagai isu teknikal yang timbul.
Disebabkan kegagalan tersebut, Rockstar dilaporkan memutuskan untuk tidak meneruskan lagi mana-mana projek remaster yang mereka rancang sebelum ini.

As per a reliable source with clear accuracy on Rockstar plans, remasters of GTA IV & RDR1 were on the table a few years ago, but Rockstar chose not to proceed with the projects in mind.The poor reception of the Trilogy DE might be a reason behind that decision.#GTAIV #RDR1— Tez2 (@TezFunz2) July 4, 2022

Apa-apa pun, anggap saja laporan ini masih dalam status khabar angin selagi ia belum disahkan secara rasmi oleh Rockstar.
Apa pula pandangan korang? Adakah Rockstar sepatutnya menyambung sahaja projek remaster untuk GTA IV dan Red Dead Redemption itu? Atau membatalkannya adalah keputusan yang tepat?


Marvel’s Spider-Man 2 akhirnya umum tarikh pelancaran, akan keluar Oktober ini


Belanjawan 2021 Memperuntukkan RM15 Juta Untuk Esports, Lebih Rendah Berbanding Tahun Lalu

Semalam, Menteri Kewangan, Tengku Dato’ Sri Zafrul Tengku Abdul Aziz telah membentangkan Belanjawan 2021.

Sebanyak RM55 juta telah diperuntukkan untuk Pembangunan Sukan Berprestasi Tinggi, yang mana RM15 juta daripadanya akan dibelanjakan untuk pembangunan esports.
Walau bagaimanapun, seperti kelaziman, tiada butiran lanjut dinyatakan dalam pembentangan Belanjawan di Parlimen ini, yang mana kita mungkin akan mendapat info tambahan dalam masa-masa terdekat ini.
Berikut ialah kenyataan penuh yang dikeluarkan oleh Tengku Zafrul semalam:
“Kerajaan juga akan menyediakan 103 juta ringgit untuk membina, menaik-taraf dan menyelenggara kemudahan sukan seluruh negara. Bagi pembangunan sukan berprestasi tinggi, kerajaan akan menyediakan 55 juta ringgit untuk program pembangunan sukan hoki, ragbi, badminton, berbasikal, pembangunan atlet wanita termasuk 15 juta ringgit kepada pembangunan e-Sports.”

Sebagai perbandingan, kerajaan dalam Belanjawan 2020 pada tahun lalu telah memperuntukkan RM20 juta untuk pembangunan esports dan RM20 juta untuk pembangunan digital.
Terima kasih, Aksiz.


For Honor, Horizon Zero Dawn, Nioh, Battlefield 1 Ungguli Carta Jualan PlayStation Pada Februari 2017

Jom lihat apakah game-game yang berada di atas carta jualan di PS4, PS3, PS VR dan PS Vita.

Di sebalik laporan sebelum ini yang mengatakan jumlah pemain For Honor semakin menurun dengan mendadak di Steam, jualan game ini cukup unggul di platform PS4. For Honor berada di kedudukan teratas untuk jualan game di PS4 pada bulan Februari 2017, diikuti dengan Horizon Zero Dawn, Nioh dan Battlefield 1.
Berikut adalah senarai penuh jualan di pelbagai platform PlayStation yang dikeluarkan di blogpost mereka.
Game PS4
1 For Honor
2 Horizon Zero Dawn
3 Nioh
4 Battlefield 1
5 Grand Theft Auto V
6 TOM CLANCY’S RAINBOW SIX SIEGE
7 ARK: Survivor’s Pack
8 Rocket League
9 Madden NFL 17
10 EA SPORTS UFC 2
11 Need for Speed
12 EA SPORTS FIFA 17
13 Minecraft: PlayStation4 Edition
14 RESIDENT EVIL 7 biohazard
15 Battlefield 4
16 STAR WARS Battlefront
17 NBA 2K17
18 Mortal Kombat XL
19 Titanfall 2
20 Bloodborne

Game PS3
1 Need for Speed Most Wanted
2 Grand Theft Auto V
3 Plants vs. Zombies Garden Warfare
4 Fight Night Champion
5 EA SPORTS FIFA 17
6 NARUTO SHIPPUDEN: Ultimate Ninja STORM Revolution
7 Minecraft: PlayStation 3 Edition
8 Dragon Ball Xenoverse
9 The Last Of Us
10 Battlefield 3
11 Pro Evolution Soccer 2017
12 Battlefield 4
13 NBA 2K17
14 LittleBigPlanet 3
15 Tales of Xillia
16 Mortal Kombat
17 Ni no Kuni: Wrath of the White Witch
18 Tales of Xillia 2
19 Life is Strange
20 Mass Effect Trilogy
Add-ons PS4
1 Call of Duty: Infinite Warfare – DLC1 Sabotage
2 TOM CLANCY’S RAINBOW SIX SIEGE – Year 2 Pass
3 NARUTO SHIPPUDEN: Ultimate Ninja STORM 4 ROAD TO BORUTO Pack
4 The Elder Scrolls Online: Tamriel Unlimited – ESO Plus
5 Rocket League – Hot Wheels Twin Mill III
6 RESIDENT EVIL 7 biohazard Banned Footage Vol.1
7 Call of Duty: Infinite Warfare – Season Pass
8 Rocket League – Batman v Superman: Dawn of Justice Car Pack
9 Black Ops III – The Giant Zombies Map
10 STAR WARS Battlefront Season Pass

Game PS VR
1 Job Simulator
2 Psychonauts In The Rhombus Of Ruin
3 Carnival Games VR
4 Keep Talking and Nobody Explodes
5 Fruit Ninja VR
6 Batman: Arkham VR
7 I Expect You To Die
8 PlayStation VR Worlds
9 Until Dawn: Rush of Blood
10 Surgeon Simulator: Experience Reality
Game PS Vita
1 Adventure Time: The Secret of the Nameless Kingdom
2 Tales of Hearts R
3 FINAL FANTASY X/X-2 HD Remaster
4 Dragon Ball Z: Battle of Z
5 Darkest Dungeon
6 TOUCH MY KATAMARI
7 Severed
8 Need for Speed Most Wanted
9 Minecraft: PlayStation Vita Edition
10 Hyperdimension Neptunia U: Action Unleashed

PS Classics
1 Grand Theft Auto: San Andreas
2 Bully
3 Grand Theft Auto: The Trilogy
4 The Warriors
5 Twisted Metal: Black
6 FINAL FANTASY IX
7 Grand Theft Auto: Vice City
8 FINAL FANTASY VIII
9 FINAL FANTASY VII
10 FINAL FANTASY VI


Sky Garden: Farm in Paradise Menerima Pencalonan Di International Mobile Gaming Awards Global!

Sky Garden: Farm in Paradise, pemenang People’s Choice Award di IMGA Southeast Asia kini menuju ke anugerah antarabangsa!

International Mobile Gaming Awards Global (IMGA Global) telah kembali dan kali ini Sky Garden: Farm in Paradise telah menerima pencalonan sebagai mobile game terbaik! Hasil titik peluh dari VNG Game Studios, Sky Garden: Farm in Paradise telah berjaya memenangi beberapa anugerah sebelum ini dan kini berharap dapat membawa balik lagi anugerah melalui IMGA Global yang ke-13.
Sky Garden: Farm in Paradise adalah sebuah mobile game yang membawa pemain ke dunia fantasi yang mana pemain akan menanam pokok-pokok yang istimewa dan unik. Koleksi-koleksi boleh dikembangkan dengan bertukar-tukar dengan pemain lain melalui online.
Bagi peminat-peminat Sky Garden: Farm in Paradise, pastikan korang mengundi game kegemaran korang ini di SINI manakala senarai penuh pencalonan IMGA Global boleh dilihat di SINI.
Sky Garden: Farm in Paradise kini sudah boleh didapati untuk Android.


Sony Sedang Mengambil Pekerja Baru Untuk Projek “Penceritaan Sinematik Untuk Bab Seterusnya”

Sony PlayStation sememangnya cukup terkenal dengan game-game eksklusif mereka yang membawakan pengalaman penceritaan sinematik yang mengagumkan.

Tahun 2018 sahaja, antara game hebat yang telah dikeluarkan mereka ialah seperti God of War, Detroit: Become Human dan Marvel’s Spider-Man. Semestinya, melalui kejayaan yang mereka kecapi ini, Sony tidak akan berhenti di sini sahaja.
Sony kini sedang mewujudkan satu pasukan baru yang pada masa ini sedang mencari pembangun-pembangun berbakat. Salah satu jawatan yang mereka tawarkan ialah Lead Character Artist untuk sebuah game third-person adventure yang mereka belum umumkan.
Menariknya, deskripsi yang dinyatakan untuk game yang bakal dibangunkan ialah “penceritaan sinematik untuk bab seterusnya” (the next chapter of cinematic storytelling). Walaupun Sony tidak menyatakan apakah game yang bakal dibangunkan, mereka ada menyatakan yang jawatan ini berpeluang untuk bekerja dengan mereka-mereka yang pernah membawakan kepada kita game-game seperti Uncharted, The Last of Us, Killzone, and siri-siri ikonik lain.
Di bawah penulis letakkan deskripsi tersebut (tanpa terjemahan):
“Sony PlayStation Visual Arts provides world-class content, development and services to Worldwide Studios. We offer a full-service production studio with an emphasis in art, animation, as well as previsualization, character creation, motion capture, software development, face/body scanning, tracking and solving.
We are looking for a highly talented, motivated and creative Lead Character Artist for the next chapter of cinematic story-telling. Here is your chance to be a part of the multi-award winning team responsible for the cinematic performances in premier Sony PlayStation franchises like Uncharted, The Last of Us, Killzone, and other iconic series.
Our team is always at the cutting edge of technology and partners with the industry’s best minds and companies: Naughty Dog, Santa Monica Studios, Guerrilla Games, Japan Studios, and other Sony PlayStation first-party studios. This is your opportunity to work closely with game and film industry professionals from all over the world and under one roof!”

Apakah agaknya game yang sedang berada dalam perancangan Sony ini? Pastinya ia bukan The Last of Us Part II kerana ia kini sedang rancak dibangunkan dan semakin hampir untuk pelancaran.
Yang bermain di fikiran penulis sekarang ini mungkin adalah francais Uncharted. Kita dah tahu bahawa siri Uncharted telah pun disimpulkan dengan “persaraan” Nathan Drake. Kemudian, Naughty Dog telah “menyambung” kisah tersebut — Uncharted: The Lost Legacy — dengan menggunakan protagonis wanita dari Uncharted 2, iaitu Chloe Frazer.
Mungkinkah Naughty Dog bakal mengeluarkan satu game penuh yang menggunakan Chloe. Atau mahu memperkenalkan satu watak baru dalam dunia Uncharted?

Atau adakah game yang sedang dibangunkan ini adalah Horizon Zero Dawn 2? Haa… segalanya mungkin!


Pembangun Candy Crush Sedang Membangunkan Game Call of Duty Mobile

Call of Duty untuk mobile? Teruja tak?

Melalui iklan kerja yang dikeluarkan King, pembangun Candy Crush, mereka sedang mencari level designer bagi sebuah game Call of Duty untuk mobile yang sedang mereka bangunkan.
Game ini sedang dibangunkan dengan kerjasama Activision Blizzard, yang mana mereka telah membeli King dengan harga USD5.9b pada tahun 2015.
“Tujuannya adalah untuk mencipta satu pengalaman Call of Duty di mobile, dalam masa sama memberikan nafas baru untuk mobile dan mendefinisikan semula genre itu,” kata iklan kerja tersebut. “Pendekatan dan cita-citanya haruslah menyegarkan, sosial dan mudah diakses, dalam masa sama menyediakan pengalaman game yang sangat asli.”

Selain level designer, sekurang-kurangnya terdapat dua lagi kerja kosong yang diiklankan oleh King, iaitu senior network engineer dan senior tools developer.
Pembangunan Call of Duty untuk platform mobile ini semestinya bukan sesuatu yang mengejutkan, memandangkan sebelum ini presiden penerbitan Activision, Coddy Johnson telah mengacah tentang kemungkinan syarikat itu untuk melabur dalam platform mobile selepas melihat kejayaan Fortnite, terutamanya di platform tersebut.

Terima kasih, Game Informer.


5 Fakta Yang Anda Perlu Tahu Tentang Industri eSports Global 2016

Apa yang berlaku di sekitar dunia eSports global pada tahun 2016?

Tahun 2016 merupakan tahun yang cukup memberikan impak yang besar kepada dunia gaming, terutamanya dalam industri eSports. Terbaru, SuperData, sebuah organisasi yang membuat kajian terhadap industri ini, telah mengeluarkan laporan mereka mengenai apa yang berlaku sepanjang tahun 2016.
Berikut adalah 5 detik, fakta, penglibatan, jangkaan dan perkara-perkara yang berlaku sekitar dunia eSports di peringkat global yang dicatatkan oleh laporan SuperData ini.
1. Pasukan Sukan Terkemuka Mula Melabur Dalam eSports

Philadelphia 76ers telah membeli Team Dignitas dan Team Apex, menandakan pengambilalihan besar pertama dalam dunia tradisional sukan/eSports.
Selain itu, Axiomatic, yang memiliki pasukan seperti L.A. Dodgers dan Washington Wizards, membeli majoriti saham dalam Team Liquid.
Tidak dilupakan, pasukan-pasukan bola sepak terkemuka dunia iaitu Paris Saint-Germain, Manchester City, Ajax, Valencia dan Schalke FC telah membangunkan bahagian eSports mereka sendiri.
2. Overwatch & Rocket League – 2 Game Fenomena Terbaru Dalam eSports

Dengan pengambilalihan Major League Gaming oleh Activision Blizzard, kita seterusnya mendapatkan sebuah game eSports yang sangat menarik. Overwatch, siapa yang tidak kenal dengan game yang banyak memenangi anugerah “Game of The Year” pada tahun 2016 ini, seterusnya menjadi fenomena eSports global.
Datang dari sebuah game indie yang dilancarkan pada 2015, Rocket League menjadi sebuah arena eSports yang mendapat perhatian ramai pada tahun 2016. Rocket League telah melancarkan dua musim kejohanan yang menawarkan jumlah kemenangan terkumpul sebanyak USD180,000.
3. DotA 2 & LoL Masih Lagi Mendominasi eSports

Dua game genre MOBA yang cukup popular di seluruh dunia ini, masih lagu mengungguli arena eSports global. DotA 2 telah menawarkan hadiah terkumpul sepanjang tahun 2016 sebanyak USD20.8 juta, manakala League of Legends (LoL) pula menawarkan USD5.1 juta.
4. Rantau Asia Ungguli Dunia eSports

Menurut laporan SuperData ini, Asia mengungguli pendapatan eSports di seluruh dunia dengan USD328.6 juta, diikuti dengan Amerika Utara (USD275.2j), Eropah (USD269.5j) dan lain-lain rantau (USD19.1j).
Rantau Asia juga jauh meninggalkan rantau-rantau lain berdasarkan jumlah penonton eSports. Rantau Asia mengumpulkan penonton sebanyak 124.8 juta, Eropah (45.6j), Amerika Utara (38.5j) dan lain-lain rantau (4.9j).
5. Pendapatan eSports Dijangka Meningkat Ke USD1.4 Billion Menjelang 2019
2016 telah mencatatkan pendapatan eSports global sebanyak USD0.9 billion. Ia dijangka meningkat kepada USD1.1 billion pada 2017, USD1.2b (2018) dan USD1.4b (2019).

Sememangnya tahun-tahun akan datang bakal membawa industri eSports ke satu tahap yang lebih tinggi. Dengan penglibatan anda sama ada secara langsung ataupun tidak langsung, ia pastinya sedikit sebanyak akan memberikan definisi baru eSports kepada masyarakat umum dunia.
Oleh itu, majulah eSports untuk dunia!


The Division: Selepas Patch 1.4 Pada Oktober, Jumlah Pemain Kembali Seperti Semasa Pelancaran

Game ini kembali menarik hati para pemain selepas beberapa penambahbaikan.

Tom Clancy’s The Division telah dilancarkan pada bulan Mac tahun ini dan ia terus menjadi sebuah game yang mendapat sambutan ramai. Namun, jumlah pemain yang aktif telah berkurangan disebabkan kekecewaan para pemain selepas ia menampilkan sebuah game yang tidak menepati apa yang telah mereka jangka dan idamkan.
Tetapi, bukan itu lagi kisahnya apabila Ubisoft telah membawakan patch 1.4 dalam The Division pada bulan Oktober lalu. Mereka telah memperkenalkan pelbagai perubahan teras dan kandungan membuatkan ia menjadi sebuah game dalam bentuk yang sangat baik. Selepas itu, jumlah pemain mulai meningkat semula.
“Sejak keluarnya patch 1.4, kami kembali menerima jumlah pemain aktif seperti semasa ia dilancarkan kerana para pemain sangat kagum,” kata naib presiden live operations Ubisoft, Anne Blondel kepada PCGamesN.
“Beberapa pemain telah meninggalkan game ini lebih awal daripada yang kami jangka, kemudian kami perlu membuat keputusan yang sukar – sama ada membawakan pelbagai kandungan tambahan atau kita berhenti kesemuanya seketika, kembali tenang, baiki segalanya dan kemudian setelah game ini berada di kedudukan yang sepatutnya, barulah kami tampilkan lebih banyak kandungan,” kata Blondel.
The Division telah membawakan DLC terbarunya, The Survival di PC dan Xbox One. Bagi pemain di PS4 pula, DLC ini akan dikeluarkan pada penghujung bulan Disember ini nanti.


Battlefield 1: Livestream 64 Pemain Buat Pertama Kalinya!

Pertempuran 64 pemain di Perang Dunia Pertama, sudahkah anda bersedia?

Selepas Battlefield 1 telah diumumkan pada beberapa minggu yang lalu, umum masih belum melihat gameplay sebenar. Melalui trailer-nya yang sungguh mengagumkan, peminat setia sering tertanya-tanya, bagaimana rupa gameplay-nya nanti?
Buat pertama kalinya, DICE akan memperlihatkan gameplay Battlefield 1 di acara EA Play pada 13 Jun 2016, 5 pagi (waktu Malaysia). Livestream ini akan dimainkan oleh 64 pemain!
DICE telah mengumumkan livestream ini di laman web rasmi Battlefield 1, di mana ia akan dikenali sebagai Battlefield Squad. Dua skuad akan dibentuk yang bakal diketuai oleh dua YouTuber sensasi, iaitu Neebs (ahli Battlefield Friends) dan StoneMountain64. Kedua-dua skuad ini pula akan dipenuhi dengan beberapa YouTuber dan streamers tersohor lain seperti DooM49, Anderzel, JackFrags, LevelCap dan Appsro Animation.
Livestream ini akan diadakan di channel Twitch Battlefield.

Battlefield 1 akan dilancarkan di PC, PlayStation 4 dan Xbox One pada 21 Oktober 2016.
JomBaca: Battlefield 1: Idea WW1 Pada Mulanya Ditolak EA!


Trailer Forza Horizon 4 Dedahkan Perubahan Musim Yang Dinamik Di Britain!

Kali ini pemain akan dibawa ke negara Britain dengan penambahan perubahan musim serta hovercraft.
Forza Horizon 4 dari Playground Games merupakan sebuah game perlumbaan open world yang diumumkan di persidangan Microsoft di E3 2018 awal pagi tadi.
Di dalam demo yang ditunjukkan, para pemain berlumba melintasi Edinburgh, dikelilingi oleh ramai pelumba-pelumba lain. Pemain sekarang boleh berkongsi dunia dengan pemain yang lain secara online.
Di dalam demo itu, perubahan empat musim ditunjukkan bagaimana ia berfungsi. Sebagai contoh, semasa musim sejuk, tasik akan beku dan salji akan mengubah cara pemanduan di jalanan.
https://www.youtube.com/watch?v=VmQNo8xtcAg
Forza Horizon mempunyai tarikh pelancaran yang berbeza dengan siri utama francais Forza, dihasilkan oleh Turn 10 Studios. Siri Horizon dibina untuk meniru corak pemanduan mekanik yang hampir menyamai seperti simulasi dari siri Forza yang lain, tapi Horizon lebih ke arah arked.
Forza Horizon 4 akan boleh didapati di Windows 10 PC dan Xbox One pada 2 Oktober dan akan menjadi sebahagian daripada Xbox Game Pass.
Sumber: polygon


Tarikh Sesi Beta Untuk Mode Battle Royale, Blackout Dalam Call of Duty Black Ops 4 Diumumkan [KEMASKINI]

Masa untuk rasai battle royale dalam siri shooter popular ini.

Treyarch dan Activision baru sahaja mengumumkan tarikh sesi beta untuk mode battle royale, yang digelar Blackout, dalam Call of Duty: Black Ops 4. Ia akan bermula pada 10 September ini, terlebih dahulu di platform PS4.
Sesi beta ini akan turut diadakan untuk pemain PC dan Xbox One, namun mereka masih belum mengumumkan bilakah ia akan djalankan. Mereka juga tidak mendedahkan berapa lamakah tempoh sesi beta ini akan diadakan.
Dalam video trailer acah yang mengumumkan tarikh sesi beta ini, yang korang boleh tonton di bawah, ia mengumumkan 3 jenis matchmaking yang biasa ada dalam mana-mana game battle royale, iaitu Solos, Duos dan Quads.

Prepare accordingly.#Blackout pic.twitter.com/X70KVQ75gU
— Call of Duty (@CallofDuty) August 14, 2018
Call of Duty: Black Ops 4 akan dilancarkan sepenuhnya untuk PC, PS4 dan Xbox One pada 12 Oktober ini.
[KEMASKINI]:
Tarikh bermulanya beta mode Blackout untuk para pemain PC telahpun diumumkan. Korang yang telah melakukan pra-tempah untuk game ini akan boleh mainkannya pada 14 September ini.
Untuk korang yang memiliki akaun Battle.net, korang boleh mainkan sesi beta ini bermula 15 September, tidak mengira sama ada korang ada buat pra-tempah ataupun tidak.
Walau bagaimanapun, Activision masih tidak mengumumkan bilakah sesi beta bagi mode ini akan bermula di Xbox One, serta tarikh tamat beta untuk semua platform juga masih tidak kita ketahui.


Fortnite Bakal Adakan Acara Istimewa Semasa E3, Kumpulkan 50 Selebriti Dan 50 Pemain Pro

Acara terbesar untuk Fortnite, mungkin?
Fortnite kini mungkin adalah video game paling ramai dimainkan di planet. Dan pembangunnya, Epic Games nampaknya akan mengangkat game ini dari satu ke satu tahap yang lebih tinggi.
Terbaru, Epic telah mengumumkan bahawa semasa persidangan E3 2018, ekspo video game terbesar pada setiap tahun, yang bakal diadakan pada Jun ini di Los Angeles, Amerika Syarikat, mereka akan mengadakan satu perlawanan istimewa dalam Fortnite Battle Royale. Mereka akan membawakan 50 selebriti dan atlet sukan serta 50 pemain pro ke dalam perlawanan yang digelar ‘Party Royale’.

Dalam kenyataan yang dikeluarkan di laman rasminya, Epic menyatakan yang mereka akan “menggabungkan beberapa atlet dan penghibur yang terbaik di dunia dengan pemain-pemain hebat Fortnite Battle Royale dari seluruh dunia.”
Melalui pengamatan kami, mungkin Epic akan membentuk 25 pasukan yang terdiri daripada 4 pemain. Setiap pasukan ini akan menggabungkan 2 selebriti/atlet dan 2 pemain pro, dan seterusnya berentap dalam beberapa perlawanan offline.
Acara ini mungkin boleh dikatakan seumpama dengan acara yang pernah diadakan oleh EA dan DICE untuk Battlefield 1.

Di akhir kenyataan itu, Epic turut mendedahkan yang musim pertama untuk permainan kompetitif akan didedahkan dalam minggu-minggu akan datang. Dan kami menjangkakan yang ‘Party Royale’ ini bakal menjadi demonstrasi kepada apakah perancangan mereka untuk bawa game ini ke arah esport.

Fortnite sememangnya satu fenomena global kini. Dan sekiranya korang tidak tahu, ia turut dimainkan oleh selebriti dan atlet sukan terkemuka seluruh dunia. Antaranya adalah Drake, penyanyi rap Kanada yang baru sahaja squad-up bersama Ninja beberapa hari lalu.


Life is Strange 2 (LiS2) merupakan game yang dibangunkan oleh Dontnod Entertainment dan diterbitkan Square Enix. Ia merupakan game ketiga dalam francais ini, selepas game pertama Life is Strange dan Life is Strange: Before The Storm (prekuel).
Bagi korang yang tidak pernah mainkan mana-mana game dari francais ini, LiS2 merupakan sebuah game bergenre graphic-adventure. Dalam kata mudah, ia adalah game yang fokus kepada penceritaan, tiada gameplay yang berat — secara asasnya hanya memilih apa yang ingin dicakapkan/dilakukan oleh karakter yang dimainkan. Setiap pilihan yang dilakukan akan memberikan impak kepada jalan cerita.
Tanpa melengah masa, jom kita tengok apa yang berlaku dalam game ini, apa perbezaan antara game-game dalam francais ini, apa yang menarik dan apakah kekurangannya — Life is Strange 2: Boleh Beli or Boleh Blah!?
Apa Cerita?

Kisah LiS2 diterajui oleh dua watak utama, iaitu Sean (abang) dan Daniel (adik). Mereka berdua tinggal bersama bapanya, Esteban. Ibu mereka, Karen, sudah kira-kira 9 tahun berpisah dengan Esteban dan meninggalkan kedua-dua anak lelakinya bersama Esteban. Sean dan Daniel hidup dalam jagaan penuh kasih sayang bapanya, dan tidak mengetahui apakah punca ibunya meninggalkan mereka.
Jalan cerita dimulakan dengan suasana dan persekitaran tempat tinggal di Seattle. Esteban merupakan seorang yang berasal dari Mexico, dan Karen pula seorang warganegara Amerika Syarikat — menjadikan keluarga mereka, yang hanya dididik oleh Esteban selepas perpisahan dengan Karen, dipandang serong oleh masyarakat sebagai seorang imigran dari selatan.
Mereka sekeluarga hidup selesa dan aman seperti mana warganegara-warganegara Amerika Syarikat yang lain — sehinggalah satu kejadian berlaku yang mengubah segala-galanya.

Dalam satu detik yang tidak diduga, Daniel yang sedang bermain-main di halaman luar rumah telah diprovokasi/dibuli oleh seorang kawan sekolah Sean. Sean yang terdengar provokasi tersebut telah keluar dari rumah, seterusnya cuba mempertahankan Daniel sehingga secara tidak sengaja mencederakan kawannya itu.
Pihak polis yang kebetulan berada di situ ternampak insiden tersebut dan menyangka Sean telah bersikap melampau dan berbahaya. Polis campur tangan, mengacukan pistol ke arah Sean dan membuatkan keadaan menjadi lebih kelam-kabut. Kemudian, bapanya pula keluar dari rumah untuk menenangkan keadaan, namun sebaliknya pula yang berlaku.
Polis itu, yang bersikap perkauman terhadap imigran, menyangka bapanya jauh lebih bahaya dan terus melepaskan tembak ke arah Esteban. Seperti tanpa disuruh, kedua-dua anak lelakinya, terutamanya Daniel yang dalam keadaan terkejut dan ketakutan telah melepaskan satu kuasa luar biasa sehingga segala harta benda musnah, dan manusia di sekitar tercampak. Pada detik inilah Daniel menggunakan abiliti telekinesis buat kali pertama, tanpa disedarinya.
Sean menjadi bertambah takut apabila tersedar dari pengsan melihat bapanya, pihak polis dan orang-orang di sekeliling telah mati. Sean terus mengangkat Daniel yang turut pengsan, mengambil apa sahaja keperluan yang sempat diambil, terus melarikan diri. Maka, bermulah perjalanan mereka dalam game ini.
Apa yang penulis sebutkan di atas bukanlah spoiler, tetapi memang ada diperlihatkan dalam trailer. Malah, apa yang berlaku di atas hanyalah pengenalan beberapa minit dalam episod pertama sebelum perjalanan mereka berdua dimulakan.
Tema Cerita Yang Kuat

LiS2 cuba mengangkat dua tema utama melalui penceritaannya — iaitu hubungan kekeluargaan dan sifat perkauman.
Setelah melarikan diri dari rumah selepas insiden penuh malang di Seattle itu, Sean dan Daniel mempunyai satu destinasi hakiki: merentas sempadan Amerika Syarikat-Mexico, menuju ke satu kawasan pantai bernama Puerto Lobos, tempat asal Esteban. Dari Episod 1 hinggalah ke Episod 5, perjalanan mereka berdua untuk sampai ke Puerto Lobos dipenuhi dengan tema yang penulis sebutkan di atas.
Pengembaraan penuh liku Sean dan Daniel dalam merentasi Amerika Syarikat menjadikan hubungan kekeluargaan-adik-beradik semakin erat. Dalam peristiwa yang berlaku dalam sekelip mata, Sean kini memikul tanggungjawab yang cukup besar dalam mendidik, membimbing, menjadi tauladan (role model) dan memastikan Daniel selamat sampai ke Puerto Lobos. Dari perspektif Sean pula, dia juga perlu mendewasakan diri walaupun baru berusia 16 tahun kerana untuk menjadikan Daniel kuat menempuhi dugaan ini, dia sendiri perlu menjadi kuat terlebih dahulu.
Tema kekeluargaan ini tidak hanya tertakluk kepada hubungan adik-beradik antara Sean dan Daniel sahaja. Sepanjang perjalanan mereka ini, mereka akan bertemu dengan pelbagai lapisan masyarakat yang mengajarkan mereka erti sebenar ‘keluarga’ itu. Malah, mereka berdua akan turut bertemu dengan beberapa ahli keluarga mereka lain yang menguatkan lagi tema kekeluargaan dalam game ini. Tidak perlulah penulis sebutkan siapa ahli keluarga tersebut kerana ianya adalah spoiler.
Kritikan Kepada Masyarakat

Seperti yang penulis katakan tadi, sifat perkauman menjadi tema cerita utama dalam game ini, atau dalam kata lain merupakan sebuah kritikan kepada masyarakat Amerika Syarikat khususnya.
Pengajaran utama yang ingin disampaikan melalui tema ini ialah bagaimana masyarakat yang rasis itu merupakan barah kepada sesebuah negara. Lihatlah bagaimana satu insiden yang bermula dari sifat perkauman, mampu mengubah perjalanan hidup sebuah keluarga yang tidak bersalah.
Segala onak duri yang dilalui Sean dan Daniel memberikan mesej jelas dan lantang kepada masyarakat untuk rasai bagaimana peritnya dugaan yang terpaksa hadapi di kala usia yang begitu muda. Bagaimana di kala kanak-kanak lain sedang enak menikmati kemewahan yang dijanjikan sebuah negara bernama Amerika, dua remaja ini tiada pilihan dalam terpaksa menghadam sekalian ujian — menjadi mangsa kepada sifat perkauman oleh sesetengah manusia cetek akal.
Telekinesis

Siri Life is Strange pastinya ada satu abiliti luar biasa yang dimiliki oleh watak utama yang menjadi tunjang kepada penceritaannya. Kalau game pertama LiS membawakan abiliti untuk kembali ke masa lampau dengan memegang/merenung sekeping gambar, LiS2 pula menampilkan satu abiliti luar biasa yang lebih mudah difahami.
Daniel mempunyai kuasa telekinesis, atau dalam kata mudahnya, mampu menggerakkan sesuatu objek, sama ada berat ataupun ringan, besar ataupun kecil, lembut ataupun keras — dengan hanya menggunakan minda.
Walaupun abiliti Daniel boleh dikatakan lebih mainstream, tidak seunik atau se-mind-blown yang dimiliki Max dalam game pertama LiS, ia tetap diolah dan diadunkan dengan jalan cerita dengan cukup baik.
Pada mulanya, apabila Sean mengajar (walaupun dia sendiri pun tak tahu) Daniel untuk mengawal kuasa telekinesis ini, ia terasa seperti seorang Jedi Padawan yang baru sahaja berjinak-jinak dengan Force. Kemudian, di penghujung game, satu babak di penamatnya itu membawakan satu aura seperti Jean Grey yang menghancurkan segala benda yang menghalang kemahuannya. Satu suasana kehancuran yang walaupun hanya berskala kecil jika dibandingkan dengan X-Men, tetapi cukup memberikan kesan yang mendalam kepada para pemain.
Identiti Life is Strange

LiS2 meneruskan identiti sebagai francais Life is Strange yang tidak pernah gagal dalam memainkan emosi penulis. Kalau ada yang mainkan game ini, tapi tidak merasa sebak sekurang-kurangnya, ada sesuatu yang tidak betullah dalam jiwanya.
Dalam game pertama Life is Strange, mungkin kita perlu menunggu sehingga pertengahan jalan cerita barulah perasaan sedih itu dimainkan. Namun, untuk LiS2, 30 minit gameplay pertama sudah mampu membuatkan pemain menangis. Ia tidak akan berhenti di situ. Dari episod pertama sehingga episod kelima, dari satu babak ke babak seterusnya, kita sentiasa akan disajikan dengan perasaan kasihan terhadap apa yang sedang dilalui oleh Sean dan Daniel.
Bayangkan sajalah, mereka hidup bahagia di pekan Seattle, dan secara tiba-tiba bapanya meninggal dunia dalam sekelip mata, menjalani pengembaraan dengan pengalaman yang terlalu mentah tentang selok-belok kehidupan dunia, terpaksa menghadap dengan pelbagai ragam manusia yang kebanyakannya memandang serong, ditambah pula dengan persoalan dari manakah datangnya kuasa luar biasa yang dimiliki oleh Daniel.
Semestinya satu perubahan kehidupan yang cukup mencelarukan — sesuatu yang tidak mungkin dilalui oleh kebanyakan remaja seusia itu.
7 Penamat Berlainan

Kalau dibandingkan dengan Life is Strange yang pertama, LiS2 mempunyai bilangan penamat (ending) berbeza dua kali ganda lebih banyak. LiS yang pertama membawakan 2 penamat utama yang berbeza, manakala LiS2 pula menampilkan 4 penamat utama yang berlainan.
Dari setiap 4 penamat utama yang berbeza ini, akan ada beberapa pecahan sub-penamat yang lain — menjadikan secara keseluruhan, terdapat 7 penamat berbeza yang pemain akan dapat berdasarkan pilihan yang dilakukan sepanjang game.
Apa yang paling menarik tentang perbezaan penamat ini ialah ia dipengaruhi oleh moraliti yang telah dibina dalam diri Daniel, yang mana dibina berdasarkan bagaimana Sean (pemain yang mengawalnya) bercakap, melakukan sesuatu, membimbing dan mendidik Daniel. Setiap pilihan yang dilakukan oleh pemain akan mempengaruhi jalan cerita/kelakuan Daniel ketika tiba di penghujung game ini.

Semasa artikel ini ditulis, penulis hanya mainkan game ini dengan sekali walkthrough sahaja dan mendapatkan penamat yang satu itu. Kemudian, penulis telah menonton kesemua 7 penamat yang ada melalui video yang dinaikkan sendiri di laman Youtube rasmi Life is Strange (jangan klik kalau belum habis, spoiler!), dan kesemua penamat ini memiliki kekuatannya yang sendiri.
Mengetahui bagaimana penamatnya yang pernah disajikan dalam game-game Life is Strange sebelum ini, semestinya ia bukan happy ending seperti yang kita mahukan. Namun, apakah bentuk sad ending yang kita pilih, itulah yang menjadi tarikan utama untuk kita terus membuat pilihan paling tepat untuk meneruskan perjalanan hidup dua beradik ini. Setiap penamat itu pastinya akan ada aspek yang boleh dikatakan ‘bahagia’ dan ada aspek yang terpaksa kita ‘korbankan’. Setiap penamat itu pasti akan ada pahitnya yang terpaksa pemain telan.
Terlalu Lama

Seperti yang kita ketahui, episod pertama LiS2 dilancarkan pada September 2018. Kemudian, jarak antara pelancaran satu episod ke episod yang seterusnya mengambil masa kira-kira 3 hingga 4 bulan. Bagi penulis, jarak yang terlalu lama ini adalah sesuatu yang tidak baik untuk game berepisod.
Ia akan membuatkan (1) pemain terlupa tentang apa yang terjadi dalam episod sebelumnya dan seterusnya menurunkan minat untuk menyambungnya, atau (2) menyeksa pemain setia yang tertunggu-tunggu apa yang terjadi dalam episod akan datang.
Bukan bermakna penulis mendesak pembangun mengeluarkan satu-satu episod secara terburu-buru dan akhirnya mencacatkan kualiti game tersebut. Sebaliknya, bangunkan dan asah segala macam aspek yang penting terlebih dahulu sebelum mengeluarkan episod pertama. Pada ketika episod pertama dilancarkan, mereka sebenarnya sudahpun bersedia untuk melancarkan kesemua episod sekaligus.
Kemudian, jarak yang ideal antara satu episod dengan episod seterusnya, pada pandangan penulis, ialah sekitar sebulan sahaja. Ia cukup memberikan masa kepada pemain untuk menghabiskan satu-satu episod, dalam masa masa mencuit sedikit perasaan pemain untuk merasa ternanti-nanti setelah menamatkan episod terbaru.
Kebaratan

Kalau korang sudah biasa memainkan game-game Life is Strange, pastinya cukup kenal dengan pendirian mereka dalam menanamkan agenda kebaratan melalui francais ini, terutamanya propaganda menormalisasikan LGBT.
Game pertama LiS dan Before The Storn sudahpun banyak diselitkan agenda ini, dan LiS2 pula menyajikan lebih banyak agenda LGBT jika dibandingkan dengan kedua-dua game sebelum ini.
Ya, tema seperti hubungan kekeluargaan dan sifat perkauman masih lagi menjadi keutamaan, tetapi agenda LGBT yang sangat bersepah dalam game ini membuatkan penulis sedikit tidak senang.
Keputusan – BOLEH BELI or BOLEH BLAH!?

Kata akhir penulis mudah sahaja. Inginkan game yang akan membuatkan korang menangis? Ini adalah game yang BOLEH BELI. Korang akan dibuai dalam satu konflik perkauman yang cukup berbahaya, namun perjalanannya harus diteruskan dan kekuatannya datang dari hubungan kekeluargaan yang bagai air dicincang tidak akan putus.
Walau bagaimanapun, sekiranya korang mahukan game yang lebih rancak, bukan tenang-tenang melayan perasaan melalui penceritaan, dan gameplay yang lebih berat, ini semestinya game BOLEH BLAH untuk korang.
+ Hubungan kekeluargaan yang erat
+ Memperlihat sisi gelap sifat perkauman
+ Memainkan emosi dengan baik
+ Adunan telekinesis dan penceritaan bagus
+ Setiap pilihan yang membawa kepada banyak penamat berbeza
+ Penamat yang cukup memberi kesan mendalam
– Jarak antara episod terlalu lama
– Agenda kebaratan terlalu kuat


Riot Games Ingin Saman Mobile Legends: Bang Bang – Mobile Legends Pula Beri Kenyataan! [KEMASKINI]

Tak perlu kot kita tanya kenapa Riot Games nak saman tiga game ini, kan? Nampak sangat, kan?
[KEMASKINI]
Moonton melalui akaun Facebook Mobile Legends: Bang bang telah mengeluarkan kenyataan rasmi bagi menjawab pertuduhan ini. Secara khususnya, Moonton berkata segala pertuduhan terhadap Mobile Legends itu berunsur negatif dan palsu!

Dalam kenyataan rasmi tersebut, Moonton menegaskan bahawa Mobile Legends adalah sebuah game MOBA yang dibangunkan Moonton sepenuhnya, dan hakciptanya telah pun didaftar dan dilindungi di banyak negara serata dunia. Moonton memiliki hakcipta penuh terhadap intellectual property ini
Moonton juga berkata bahawa pengguna dan pemain Mobile Legends takkan terkesan dengan laporan palsu ini dan mereka akan terus memberikan pengalaman gameplay terbaik kepada pemain seluruh dunia.
Moonton juga akan mengambil tindakan undang-undang terhadap media dan pesaing yang menyebarkan pertuduhan palsu ini.
Nampaknya drama ini semakin berlarutan. Sama-sama kita nantikan perkembangan selanjutnya.
[ARTIKEL ASAL]

Siapa yang tidak kenal dengan Mobile Legends: Bang Bang sekarang. Sebuah game di peranti mobile, bergenrekan MOBA yang cukup popular ini nampaknya bakal menghadapi masalah besar.
Developer untuk game MOBA yang telah bertapak di platform PC sejak sekian lama, League of Legends telah mengeluarkan saman bagi pelanggaran hak cipta terhadap Shanghai Moonton Technology. Tuntutan mahkamah ini dibuat pada minggu lalu di Central District Court of California (via Dot Esports).
Tiga game yang dibangunkan oleh Shanghai Moonton Technology yang telah dipersoalkan adalah Mobile Legends: 5V5 MOBA, Mobile Legends: Bang Bang, dan Magic Rush: Heroes. Sebagai peminat genre MOBA, terutamanya League of Legends, pastinya korang tidak terkejut mengapa Riot Games mengambil tindakan sedemikian, kerana ia kelihatan game-game ini telah meniru League of Legends sehingga kepada butiran-butiran kecil dan unik.
Gambar kredit Dot Esports.
Semuanya bermula dengan logonya. Kita tidak perlu menjadi seorang pereka grafik profesional untuk melihat persamaan antara logo League of Legends dan Mobile Legends. Kedua-duanya menggunakan font dan shield backdrops yang sama. Itu kita belum masuk lagi kepada tektur, rekaan map, skema warna, dan lokasinya ditiru hampir kesemuanya.
Gambar kredit Dot Esports.
Korang lihatlah pula hero Annie daripada League of Legends dan Emily daripada Magic Rush.
Gambar kredit Dot Esports.
Menurut Dot Esports lagi, Riot Games bukanlah melakukan tindakan melulu dengan terus mengambil tindakan mahkamah. Tuntutan pelanggaran hak cipta ini telah dilakukan selepas mereka telah cuba beberapa kali untuk menghubungi Google Play dan App Store bagi memadamkan kedua-dua Magic Rush dan Mobile Legends: 5V5 MOBA.
Moonton kemudian telah memadamkan Mobile Legends: 5V5 MOBA daripada App Store tanpa notis, dan selepas itu menaikkan semula game yang sama di bawah nama yang berbeza – iaitu Mobile Legends: Bang Bang.
Riot Games percaya bahawa Moonton telah menjana ribuan dollar, malah mungkin jutaan dollar – dengan hanya meniru League of Legends.


Uncharted 4: Naughty Dog Dedahkan Bagaimana Mereka Mencipta Grafik Yang Memukau

Developer Naughty Dog amat terkenal dengan grafik memukau yang ditampilkan dalam game-game mereka. Persoalan yang mungkin sering menghantui para gamers – bagaimana mereka melakukannya secantik ini?

Dalam review Uncharted 4: A Thief’s End: Boleh Beli or Boleh Blah!? – kami mengatakan, “grafik yang dipaparkan dalam Uncharted 4 adalah sukar untuk kami terjemahkan dalam kata-kata. Grafiknya adalah sangat memukau.”
Terbaru, Technical Art Director Waylon Brinck, Graphics Programmer Carlos Gonzalez-Ochoa, dan Lead Technical Artist Andrew Maximov dari Naughty Dog telah tampil dalam video developer diary yang menceritakan serba sedikit tentang apakah teknik-teknik yang mereka lakukan untuk menjadikan grafik dalam Uncharted 4 sebagai antara yang terbaik pernah dilihat.
Jom tonton video berdurasi 5 minit ini:

JomBaca: Pengarah Uncharted 4 Akhirnya Dedahkan Pengakhiran Nasib Nathan Drake


E3 2016: Apa Jadi Bila Mat Motor Terperangkap Di Dunia Zombie Pasca-Apokalips?

Sidang media Sony di E3 telah mengumumkan Days Gone, game post-apocalyptic yang bertempat di Pasifik Barat Laut.
Game open-world action-adventure yang dibangunkan oleh Bend Studio. Game ini mengisahkan dunia dua tahun selepas jangkitan wabak penyakit. Korang akan bermain sebagai Deacon St. John, seorang Drifter dan pemburu upahan yang mengembara mencari erti kehidupan di dalam dunia yang kehilangan segala-galanya.

Trailer gameplaynya juga telah dipersembahkan, memaparkan dunia yang masih dijangkiti penyakit ini dan mereka yang dijangkiti seolah-olah zombie yang dahagakan darah dan menggila!


Ubisoft Umumkan Game Tom Clancy Baharu, Gameplay Penuh Tengah Malam Ini, Saksikan Video Pendek Ini Dulu

Tiada angin tiada ribut, Ubisoft secara mengejutnya mengumumkan sebuah game baharu dalam universe Tom Clancy.
Segalanya akan mereka dedahkan pada 20 Julai, 12 tengah malam (waktu Malaysia) — boleh ditonton di Youtube rasmi Ubisoft. Apa yang mereka akan dedahkan masih belum diketahui, namun ia dikhabarkan akan menunjukkan gameplay selama 40 minit.

Tomorrow, things are going to get wild 🎉Tune in at 11AM PT / 8PM CEST for the worldwide reveal of a brand-new game in the Tom Clancy’s universe.— Ubisoft (@Ubisoft) July 18, 2021

Ubisoft sebenarnya telah menjemput beberapa media dan pencipta kandungan untuk mencuba game ini. Sebaik sahaja Ubisoft mengumumkan mengenai acara untuk tengah malam ini, mereka yang telah mencuba game ini telah memuatnaik (tentunya atas arahan Ubisoft) video gameplay yang tidak melebihi 20 saat.
Berikut ialah beberapa gameplay yang telah dimuatnaik:

Get a quick taste of a brand-new Ubisoft game right here, right now!We had a chance to see what it looks like up close, and we can’t wait to tell you more. Keep an eye out on @Ubisoft tomorrow, July 19 at 11:15am PT for the full reveal. pic.twitter.com/nZkZB8kKNf— IGN (@IGN) July 18, 2021

Here is some actual gameplay. https://t.co/2dsqcfgCCK pic.twitter.com/VnYos1hdWb— Get Flanked | DZ (@Get_Flanked) July 18, 2021

A new @Ubisoft game is being revealed tomorrow… they've sent me a snippet of gameplay to share👀I've seen more but cannot say anything until after the reveal tomorrow 🤫 pic.twitter.com/PGZSf8RfGY— Ryan B. (@PrestigeIsKey) July 18, 2021

Got an early look at an extremely exciting new IP coming from Ubisoft… full reveal tomorrow 👀 pic.twitter.com/fHRqPVGvWc— TmarTn (@TmarTn) July 18, 2021

Ada yang berpendapat ini merupakan pendedahan penuh The Division Heartland — game percuma (free-to-play) untuk platform PC dan konsol. Heartland dikatakan sebagai sebuah game berasingan yang tidak memerlukan pengalaman dalam siri-siri sebelum ini, tapi akan menyajikan perspektif serba baharu dalam universe itu melalui latar belakang baharu.
Mungkin juga tidak kerana ia mengatakan game ini sebagai sebuah game baharu dalam universe Tom Clancy.
Sama-sama kita nantikan pendedahan pada tengah malam ini.


DotA 2: Cabaran Getir Menanti Fnatic di ESL One Frankfurt 2016!

Satu lagi pertandingan anjuran ESL akan berlangsung tak lama lagi. Kali ini kita akan terbang jauh ke Frankfurt, Jerman.

ESL One Frankfurt 2016 akan diadakan pada 18-19 Jun 2016. Bertempat di Commerzbank-Arena, Frankfurt, German – pertandingan ini menyediakan hadiah wang tunai terkumpul sebanyak RM 980,000.
Pertandingan ini akan disertai 8 pasukan dengan 4 daripadanya melalui jemputan manakala 4 lagi menerusi peringkat kelayakan. Wakil Asia Tenggara iaitu Fnatic sudah pun melayakkan diri untuk bertanding.

Juara Manila Major 2016 iaitu Team OG akan berada pada ESL One Frankfurt 2016, turut serta ialah naib juara Manila Major iaitu Team Liquid yang akan berada 1 kumpulan dengan pasukan Fnatic.
JomBaca: DotA 2: ESL One Frankfurt 2016, Dari Manila Ke Frankfurt Pula!
Ini merupakan medan terbaik untuk Fnatic membalas dendam terhadap kekalahan mereka tempoh hari terhadap Team Liquid.
Diharap pasukan Fnatic dapat mempamerkan aksi terbaik mereka dan juga diharap dapat membawa pulang piala kemenangan ke tanah air.
ADIOS!!


Filem The Last of Us & Uncharted Tidak Akan Siap Dalam Masa Terdekat!

Pembangunan kedua-dua filem adaptasi dari game ini seolah-olah sudah jatuh ke development hell, kata Neil Druckmann.

Tahun lalu, Naughty Dog telah bercakap-cakap mengenai projek filem The Last of Us, yang mana Neil Druckmann sendiri telah diletakkan sebagai penulis skrip dan telah memilih beberapa pelakon.
Pelakon Maisie Williams, yang terkenal dengan watak Arya Stark dalam Game of Thrones adalah antara nama yang disebut-sebut untuk memegang watak Ellie.
Terkini, dalam satu temu ramah yang dilakukan IGN bersama Druckmann, beliau memberi komen mengenai projek yang telah tergendala selama setahun setengah ini, “ia seakan-akan telah masuk ke development hell!”

Bercakap mengenai filem Uncharted pula, sebuah filem yang Sony canang-canangkan bakal keluar pada 30 Jun 2017 ini nampaknya tidaklah akan menjadi kenyataan.
Druckmann berkata, Sony ada membawa skrip bagi filem ini. Namun, ia hanya seperti perbincangan yang biasa sahaja, dan tiada tanda-tanda ia bakal disegerakan.
Beliau menambah, sekiranya ingin menjadikan filem ini satu kejayaan, ia perlu memfokuskan kepada 3 watak utama, iaitu Nathan, Sully dan Elena. Sekiranya hubungan ketiga-tiga watak ini tidak digarap dengan baik, maka ia akan gagal sebagai sebuah filem.
JomBaca: “Game Selepas Uncharted 4 Akan Menggunakan PS4 Jauh Lebih Baik” – Naughty Dog


Mark Hamill Sahkan Netflix Belum Hubungi Beliau Untuk Watak Vesemir, Tetap Masih Berminat

Beberapa hari lalu, kami ada laporkan tentang bagaimana, lebih daripada setahun yang lalu, Mark Hamill pernah berminat untuk memainkan watak Vesemir dalam siri adaptasi The Witcher untuk Netflix.
Selepas tweet Hamill itu tular semula setelah dilapor meluas oleh media antarabangsa, beliau kembali dengan mengeluarkan kenyataan baharu. Beliau mengesahkan bahawa sehingga kini, Netflix masih belum menghubunginya untuk meminang beliau bagi memainkan watak Vesemir. Hamill kemudian berseloroh untuk pihak Netflix menelefon ejen beliau bagi mendapatkan khidmatnya.

I still have no idea what this is or what it's about, but I DO know they haven't ever asked me to play Vesemir… yet.#CallMyAgent https://t.co/8gZpuwfsMi
— Mark Hamill (@HamillHimself) December 25, 2019
Apa yang lebih menarik ialah kenyataan terbaru Hamill ini dibalas penerbit The Witcher untuk Netflix itu, iaitu Lauren S. Hissrich — membalas dengan emoji mata seolah-olah sedang memerhatikan kenyataan Hamill ini.

👀
— Lauren S. Hissrich (@LHissrich) December 25, 2019
Ramai yang sudah “menggila” melihat perkembangan ini. Ramai peminat, termasuk penulis sendiri, merasakan Mark Hamill adalah insan yang sangat sesuai memainkan watak Vesemir ini — seseorang yang memiliki sifat kebapaan, bijak, cergas, kepurbaan, penyimpan kepada rahsia-rahsia besar Witcher.
Musim pertama The Witcher kini sedang hangat ditayangkan di Netflix. Korang boleh baca reviu JomGaming untuk musim pertama ini di sini.


Gears (of War) 5: Tarikh Pelancaran, Mode Co-Op Baru & Character Pack Terminator!

Gears 5 akan dilancarkan di platform Xbox One dan PC pada 10 September nanti.

Trailer baru Gears 5 menampilkan mode co-op 3-orang, Escape.
https://www.youtube.com/watch?v=ErqsgG0HRR8
Korang yang beli game ini ataupun bermain menggunakan Xbox Game Pass sebelum 16 September akan mendapat Terminator Dark Fate Character Pack. Somehow, Terminator sangat cocok berada di dalam universe Gears.
https://www.youtube.com/watch?v=kSaZPvtSIBs


Remedy Entertainment, Rockstar Umum Kerjasama Remake Max Payne 1 & 2 Untuk PC, PS5, Xbox Series

Remedy Entertainment telah mengumumkan kerjasama dengan Rockstar Games untuk membikin semula (remake) game pertama Max Payne dan Max Payne 2: The Fall of Max Payne untuk PC, PS5 dan Xbox Series.
Remedy akan membangunkan remake ini sambil didanai sepenuhnya oleh Rockstar. Walaupun tidak menyatakan secara spesifik berapakah dana yang diberikan Rockstar, Remedy mengatakan dana projek ini “bersaiz sama dengan produksi tipikal game AAA oleh Remedy”.
Melalui perjanjian ini, Remedy mempunyai peluang royalti selepas Rockstar mendapatkan kembali modal untuk pembangunan, pemasaran, dan kos-kos lain untuk pengedaran dan penerbitan.
Kedua-dua projek remake ini akan dibangunkan dalam Northlight, iaitu enjin yang sama mereka bangunkan Control dan Alan Wake 2.
Tiada tarikh pelancaran diumumkan buat masa ini kerana ini masih lagi dalam peringkat pembangunan konsep.
Seperti yang kita tahu, kedua-dua game pertama dalam francais game itu dibangunkan Remedy dan diterbitkan Rockstar. Untuk game ketiga pula, iaitu Max Payne 3, dibangunkan sepenuhnya oleh Rockstar (tiada dalam projek remake ini).


Sony Kagum Dengan Kejayaan PlayStation VR – Jualan Luar Jangkaan!

PlayStation VR telah terjual lebih dari jangkaan Sony!

Sejak mula dijual Oktober 2016, Sony tampak senyap tentang kejayaan ataupun kegagalan PSVR. Kerisauan timbul sekiranya PSVR mengikut kebanyakan gajet-gajet dan teknologi lain seperti paparan 3D dan motion control.

Bercakap dengan The New York Times, Andrew House, Ketua Eksekutif Global Sony Interactive Entertainment telah berkata PSVR telah terjual sebanyak 916,000 unit setakat 19 Februari. Sony mensasarkan jualan sebanyak 1,000,000 unit bagi tempoh 6 bulan pertama – dan jualan sebanyak ini benar-benar mengejutkan mereka. House juga berkata game seperti Resident Evil 7 telah menambah masa penggunaan PSVR sehingga dua kali ganda!

Menurut artikel yang sama, perkakasan VR popular yang lain seperti Oculus Rift terjual sebanyak 243,000 unit dan HTC Vive pula terjual sebanyak 420,000 unit! Ternyata rancangan Sony untuk PSVR – memberikan pengalaman VR kepada masyarakat umum melalui PS4 membuahkan hasil. Tak sabar menantikan apa lagi yang bakal dihasilkan oleh Sony untuk platform VR tersebut.


Peminat The Last of Us, Pergi Tonton Filem Logan Sekarang – Kisah Penamat Yang Akan Membuat Anda Menangis

Apabila menonton video trailer filem Logan, kita dapat melihat bahawa ada sedikit aura The Last of Us (TLOU), sebuah video game yang bagi penulis mempunyai jalan cerita terbaik pernah penulis mainkan.

Trailer filem Logan sudah cukup trending di seluruh dunia, terutamanya dalam kalangan gamers yang pernah memainkan TLOU. Daripada fizikal dan penampilan Logan (berjambang dan kelihatan semakin berumur usianya) dan Laura (kanak-kanak perempuan yang memiliki wajah iras-iras Ellie) hinggalah kepada beberapa babak dalam trailer, membuatkan kita merasai bahawa filem ini bakal mempunyai aura TLOU.
Namun, itu hanya apabila menonton trailer-nya sahaja. Selain tertarik dengan aura TLOU yang dapat dirasai, penulis juga merupakan peminat filem-filem X-Men, jadi penulis telah menonton Logan pada hari pertama ditayangkan.
Dan dalam artikel ini, penulis akan bercakap tentang lebih banyak persamaan yang dimiliki filem Logan dengan TLOU. Ia bukan hanya mempunyai persamaan daripada penampilan fizikal sahaja, malah lebih mendalam daripada itu.
AMARAN: Artikel ini mempunyai banyak SPOILER. Sekiranya anda belum menonton filem Logan atau menghabiskan TLOU, dan tidak kisah dengan SPOILER, anda boleh teruskan membaca.

Saling Melindungi
Perkenalan antara Ellie dan Joel bermula apabila Tess meminta bantuan Joel untuk membawa dan melindungi Ellie ke satu destinasi. Melindungi, ya begitu jugalah apa yang ditugaskan kepada Logan – melindungi Laura.
Logan dan Laura pertama kali bersemuka apabila seorang jururawat, Gabriel, yang menjaga Laura selepas mereka berjaya lari daripada hospital yang telah “mencipta” X-23 (Laura), menelefon Logan untuk meminta bantuan perlindungan seterusnya membawa mereka ke sempadan. Nasib yang menimpa Gabriel juga sama dengan nasib Tess – kedua-duanya telah dibunuh sebelum sempat membawa Ellie/Laura ke destinasti yang dirancang.
Sepanjang kisah berjalan, kita dapat lihat Logan sentiasa menjadi pelindung kepada Laura. Namun, perbuatan melindungi itu bukan sahaja berlaku di satu pihak. Terdapat pada suatu situasi apabila Laura pula yang melindungi Logan, seperti Laura yang membawa Logan ke klinik selepas Logan pengsan di tengah jalan dan Laura yang memaksa Logan untuk tidur kerana Logan kelihatan terlalu letih.
Pastinya, saling melindungi ini adalah elemen yang terdapat dalam TLOU juga. Semasa memasuki musim sejuk, Joel yang tercedera selepas ditikam, terpaksa berehat dalam tempoh yang agak lama. Ellie terpaksa keluar mencari makanan, ubatan, memburu, dan menemui kenalan dan musuh terbaru dalam proses melindungi Joel.

Dari Benci Kepada Sayang
Apabila Joel diminta pertolongan oleh Tess untuk menghantar Ellie, Joel pada mulanya tidak mahu melakukan tugasan ini kerana Joel tahu bahawa perempuan yang berusia belasan tahun ini akan menjadi liabiliti kepadanya, dalam dunia yang penuh bahaya di luar sana. Joel sentiasa bersikap kasar kepada Ellie di awal penceritaan.
Namun setelah berada di sisi Ellie buat beberapa ketika, Ellie membuatkan Joel teringat kepada anaknya yang telah mati pada 20 tahun yang lalu. Apatah lagi apabila umur Ellie kini adalah sama dengan umur anaknya semasa peristiwa hitam itu berlaku. Akhirnya Joel menjaga dan melindungi seperti anak beliau sendiri, dan jika anda sudah menghabiskan game ini pasti tahu bagaimana sayangnya Joel kepada Ellie.
Begitu jugalah apa yang berlaku dalam hubungan pahit manis Logan dan Laura. Walaupun dipaksa oleh Charles (Professor X), yang tahu bahawa Laura adalah antara mutan terakhir yang masih hidup pasa masa itu, untuk membawa Laura bersama dalam proses pelarian mereka daripada musuh, Logan tetap berdegil. Dengan kekuatannya yang semakin melemah, ditambah pula terpaksa menjaga Charles dan Caliban yang sudah tua, Logan tahu bahawa sekiranya beliau membawa Laura sekali, ia akan menambahkan lagi bebannya.

Namun segala-galanya berubah apabila telah melihat Laura mula beraksi dengan kuku panjang Adamantium-nya, seterusnya menyelamatkan Logan daripada kepungan musuh. Logan yang melihat aksi Laura itu terus seperti disuntik dengan semangat yang baru kerana ia umpama melihat dirinya sendiri pada zaman keemasannya dulu. Dan pada ketika itulah, baru Logan percaya dengan kata-kata Charles bahawa Laura adalah seorang mutan.
Charles yang melihat Logan dan Laura bekerjasama dalam mencari jalan untuk lari daripada kepungan musuh itu, beliau tersenyum.
Dan percayalah, menonton aksi Laura mencakar dan merobek musuh-musuhnya cukup membuatkan penulis teruja. Mungkin ia adalah pertempuran paling brutal dan terbaik oleh kanak-kanak dalam filem pernah penulis saksikan. Anda harus melihatnya sendiri.
Dan dari sikap Logan yang menganggap Laura sebagai liabiliti, pada akhir filem ini kita dapat melihat bagaimana akrabnya hubungan mereka berdua. Sehinggakan Laura memanggil Logan dengan satu panggilan yang penulis tidak mahu nyatakan di sini. Momen yang semestinya membuat anda berkata, “siapa yang kopek bawang dalam panggung ini?!”
Dunia Laura & Ellie

Dalam TLOU, sepanjang hidupnya, Ellie tidak pernah kenal bagaimana dunia suatu ketika dulu pernah ada. Ini kerana sepanjang hayatnya, Ellie hanya terperap di dalam kawasan bangunan perlindungannya sahaja kerana takut akan dunia masa kini yang penuh dengan zombi dan kelibat-kelibat Fireflies.
Kita dapat melihat bagaimana Ellie begitu teruja dan belajar pelbagai perkara baru tentang dunia sebelumnya dalam DLC Left Behind.
Ini dapat juga kita lihat apabila Laura mula meneroka dunia luar selepas selama ini hanya berada di dalam hospital yang “mencipta” dan “melatih” mutan-mutan ini menjadi askar upahan yang paling sempurna. Kita dapat lihat bagaimana Laura tidak tahu bagaimana mesin permainan kuda yang perlu dimasukkan duit syilling berfungsi serta cara bagaimana Laura berinteraksi dengan manusia lain. Satu kejutan budaya buat Laura.
Beberapa Babak Yang Sama
Banyak sudah yang kita telah lihat di Internet, di mana babak-babak dalam trailer filem Logan diletakkan bersebelahan dengan babak dalam TLOU untuk membuktikan bahawa terdapat persamaan antara keduanya. Dan apabila penulis menonton filem Logan, lebih banyak babak-babak yang apabila menyaksikannya, terus teringat kepada babak yang seakan sama dengannya dalam TLOU.

Babak di dalam kereta di mana Logan memandu dan Laura tidur di belakang, mengingatkan babak yang sama dalam TLOU. Babak Logan memarahi Laura membaca komik X-Men, mengingatkan babak Joel yang menggelengkan kepalanya apabila Ellie mencuri komik. Babak di mana Logan mengangkat Laura yang sedang digari berlatar-belakangkan kereta-kereta yang terbakar, mengingatkan kepada babak Joel mengangkat anaknya Sarah pada permulaan TLOU.
Ini adalah beberapa babak yang penulis boleh nyatakan. Pastinya apabila menonton filem ini, anda akan dapat bayangkan dengan lebih jelas babak-babak ini.

Sebagai peminat yang tidak pernah terlepas menyaksikan mana-mana filem X-Men, Logan telah menyajikan filem X-Men yang terbaik pernah dibikin. Melalui rated R (18 tahun ke atas), ia adalah filem X-Men yang dinantikan dan bagaimana ia sepatutnya dibikin ke layar perak. Brutal dan penuh aksi yang memukau.
Namun, sayang sekali, ini adalah filem X-Men terakhir Hugh Jackman sebagai Wolverine. Apabila bercakap tentang filem terakhir, tanpa penulis sebutkannya, anda pasti sudah boleh mengagak apakah kesudahan pada akhir filem ini. Satu momen yang cukup menyentuh hati dan perasaan.
Untuk Laura, kami tidak sabar untuk melihat aksi anda dalam filem X-Men seterusnya.
Terima kasih, Logan. Satu penamat yang cukup bermakna.


Trailer Injustice 2 Terbaru Paparkan Mei Dan Roadhog, Eh, Captain Cold Dan Scarecrow!

Trailer villain bagi Injustice 2 baru diterbitkan malam tadi – dan dua supervillain baru diperkenalkan!

Empat supervillain dipaparkan di dalam trailer yang baru di-reveal lewat malam tadi. Dua daripadanya – Gorilla Grodd dan Bane sudahpun diperkenalkan sebelum ini. Dua supervillain baru yang diperkenalkan adalah Captain Cold dan Scarecrow.
Nampaknya NetherRealm benar-benar menunaikan janji mereka untuk memperkenalkan watak-watak yang kurang dikenali daripada universe DC.
Captain Cold (bukannya Mr. Freeze) berkuasa membekukan pihak lawan, membuat dinding ais – seperti karakter Mei dari Overwatch, dan menggelongsor di atas ais sebagai gerakan super!
Scarecrow pula tampil dengan rekaan yang lain daripada yang biasa kita lihat dari DCU mahupun siri Arkham, dan menampilkan super yang menarik pihak lawan menggunakan cangkuk berantai – seperti karakter Roadhog dari Overwatch, lalu menarik mereka ke dunia mimpi ngeri.
Sama-sama kita nantikan pengumuman-pengumuman karakter-karakter lain dalam usaha NetherRealm menjadikan bilangan karakter Injustice 2 jauh melebihi Mortal Kombat X.
Sebelum ini, kita sudahpun membaca mengenai sistem microtransaction yang akan hanya menjual item-item kosmetik dan edisi-edisi game yang akan diterbitkan nanti.
Injustice 2 akan diterbitkan bagi platform PlayStation 4 dan Xbox One pada 16 Mei nanti.


Red Bull Umum Sebagai Penaja Minuman Rasmi ESL One Genting

Minuman bertenaga terkemuka, Red Bull mengumumkan bahawa mereka adalah penaja minuman rasmi untuk ESL One Genting, serta ESL One secara global.

Red Bull yang sebelum ini pernah menaja ESL One Frankfurt dan ESL One Cologne adalah syarikat minuman yang tidak asing lagi dalam arena eSports. Red Bull Battle Grounds, Red Bull Player One, dan Red Bull
Kumite adalah antara beberapa pertandingan eSports yang pernah mereka anjurkan.
ESL One Genting akan diadakan pada 6 hingga 8 Januari ini – menampilkan 8 pasukan DotA 2 terbaik dunia berentap di Arena of Stars, Genting Highlands. Hadiah yang bakal menjadi rebutan adalah USD250,000.


Among Us Akan Dilancarkan Untuk PS4, PS5 Tahun Ini Bersama Skin Ratchet & Clank

Innersloth telah mengumumkan yang Among Us bakal dilancarkan ke platform PS4 dan PS5 pada tahun ini.
Bersama-sama pelancaran ke platform Sony itu, skin, topi dan pet Ratchet & Clank akan dilancarkan eksklusif untuk pemain PlayStation. Tentunya, seperti platform lain, ia akan menyokong cross-play antara semua platform yang ada.
Among Us kini boleh dimainkan di PC, iOS, Android dan Switch. Disember lalu, mereka telah mengumumkan yang game ini akan dilancarkan ke Xbox One dan Xbox Series. Walau bagaimanapun, seperti PS4 dan PS5, Xbox One dan Xbox Series juga belum lagi mempunyai tarikh tepat, hanya menyatakan yang ia akan hadir pada tahun 2021.


Minecraft Earth: Game Mobile AR Terbaru Yang Hampir Sama Seperti Pokemon GO

Selepas membuat pengumuman mengenai Minecraft AR pada beberapa minggu lalu, Microsoft telah mengumumkan game mobile AR terbaru dari mereka iaitu Minecraft Earth.
Minecraft Earth ialah game mobile AR (Augmented Reality) percuma yang mana membenarkan pemain menerokai setiap kawasan di sekitar pemain untuk mencari blok dan mobs (raksasa) unik.

Apabila pemain mendapat mobs, pemain boleh mencari mana-mana permukaan rata yang disediakan untuk membenarkan pemain mencipta binaan mereka. Pemain boleh bekerjasama dengan pemain lain untuk mencipta pelbagai binaan di atas Build Plates dan kemudian boleh diletakkan dalam dunia sebenar untuk diterokai dengan binaan saiz sebenar.
Mencipta item-item baru adalah sebahagian daripada proses dalam pembinaan. Raksasa yang pemain akan jumpa juga akan berlawan dalam dunia sebenar.
Microsoft menjanjikan akan berkongsi lebih banyak informasi tidak lama lagi mengenai Minecraft Earth. Korang boleh mendaftar untuk sesi beta tertutup di sini.


Assassin’s Creed Odyssey: Sinopsis Jalan Cerita Tertiris Di PS Events, Pemain Akan Jadi Hero Sparta

Sudah bersedia untuk menjadi wira legenda Sparta?

Menjelang beberapa hari sebelum sidang media Ubisoft di E3 2018, satu lagi maklumat penting tentang Assassin’s Creed Odyssey telahpun tertiris. Kali ini, seorang Redditor telah menemui sinopsis jalan cerita yang telah dimuatnaik secara tidak sengaja di PlayStation Events.
Berikut adalah penerangan yang dimuatnaik tentang game ini:
“Tentukan takdir dan tulis pengembaraan epik kamu sendiri dalam kamu mengembara untuk menjadi seorang hero Sparta yang legenda. Alami pengembaraan mengangumkan dalam sebuah dunia di mana setiap pilihan adalah penting. Telah dibuang oleh keluarga kamu sendiri, kamu harus memulakan sebuah perjalanan daripada seorang askar upahan yang terbuang kepada seorang hero Sparta yang legenda untuk merungkai kebenaran tentang kisah silam kamu.”

Bagi kami, ada dua poin penting yang kita boleh ambil daripada penerangan ini. Pertama, ia mengesahkan tentang tentera Sparta yang diperacah dalam trailer pengumuman sebelum ini. Keduanya, frasa “every choice matters” itu menguatkan lagi tentang laporan sebelum ini mengatakan Assassin’s Creed kali ini bakal membawakan fungsi pemilihan dialog yang bakal menentukan jalan cerita seperti yang ada dalam siri The Witcher.
Selain hanya mendedahkan judulnya, Ubisoft masih lagi belum berkongsi lanjut tentang Assassin’s Creed Odyssey. Ia akan diperlihatkan dengan lebih lanjut dalam sidang media Ubisoft di E3 2018.


5 Game Paling Berbaloi Dalam Raya Sales PlayStation Store


Final Fantasy XV: Senjata, Spells dan Skills Untuk Korang Level Up, 200+ Quests, Dan Banyak Lagi Info Menarik!

Game Informer memaparkan FFXV sebagai cover story mereka sebanyak 20 muka surat untuk isu mereka yang paling terbaru!
Malang sekali bagi peminat di Malaysia kerana tidak dapat akses terhadap website Game Informer. Namun begitu, Nova Crystallis dengan besar hati berkongsi sedikit informasi tanpa spoiler untuk tatapan kita semua!

Mula-mula, sedikit info mengenai perkembangan team FFXV.
Menurut Hajime Tabata, director FFXV, apabila bermula develop FFXV, mereka tidak begitu pasti dengan branding mereka. Tabata san percaya bahawa franchise FF tidak mungkin dapat maju ke hadapan tanpa meletakkan rasa ego dan bangga ke tepi. Dia tahu bahawa para peminat menaruh harapan terhadap siri FF ini.
Hajime Tabata, director FFXV
Tabata san dan team nya di Business Division 2 telah mengenal pasti 3 teras kualiti utama untuk menentukan branding Final Fantasy (FF); yang pertama adalah mencabar status quo, kedua memberikan pengalaman yang luar biasa dan yang terakhir adalah menggunakan teknologi yang terbaru, hebat & canggih.
Tabata san berpendapat FFVII adalah game FF yang paling menggunakan ketiga-tiga teras ini, dan akan menggunakannya untuk FFXV. Dengan ini, Tabata san berharap dia dapat mengembalikan kegemilangan FF.
Konsep art baru
Fabula Nova Crystallis adalah dunia mitos dalam siri FFXIII. Ketika dikenali sebagai FFVersus XIII, game ini menggunakan mitos ini. Namun, apabila mereka tidak lagi digelar FFVersusXIII dan sebaliknya FFXV, ini memberikan signifikasi bahawa FFXV adalah game yang tersendiri dan tidak akan menggunapakai mitos Fabula Nova Cystallis lagi.
Karakter Stella yang muncul ketika zaman FFVersusXIII terus ditukar dan dianjakkan. Bagaimanapun pihak FFXV cuba menggunapakai konsep asal Stella, mereka menggunakan peluang ini untuk membentuk FFXV menjadi konsep yang baru dan berlainan.
RIP Stella
Seterusnya adalah info mengenai game FFXV itu sendiri. Fokus cerita FFXV adalah persahabatan, takdir dan legasi.
Legasi adalah antara plot penting dalam FFXV
Apabila anda mula bermain FFXV, anda akan terus menempuh satu battle di satu lokasi yang belum lagi diberitahu. Ini sama seperti FFII, apabila anda start game terus dengan boss battle. Senario ini turut bertindak sebagai tutorial kepada para pemain, sebelum memasuki babak pertama FFXV.
Babak pertama FFXV bermula selepas adegan Noctis dan rakan-rakan sedang mengembara menaiki Regalia menuju ke Altissia. Kereta Regalia kemudian rosak di daerah Linde, dan mereka terpaksa menolak Regalia ke stesyen minyak berdekatan. Ini adalah kawasan pertama anda akan berjumpa di dalam dunia open world FFXV.
Regalia rosak, Noctis stress, Prompto terbaring terus, Gladio cuba mendapat pertolongan, Ignis MIA
Di awal permainan, Noctis dan rakan-rakan akan bertemu dengan Cid dan Cidney. Cidney akan memberikan mereka beberapa quests untuk dihabiskan, sementara kereta mereka dibaiki (adakah ini seperti Episod Duscae?).
Cidney, mekanik
Jika anda perasan, di awal trailer FFXV, terdapat tulisan “Fantasy based on reality“. Idea ini masih lagi digunakan oleh pihak developer. Di stesyen minyak Hammerhead, anda boleh mendengar lagu Neil Young, Heart of Gold, versi instrumental.

Dalam FFXV, anda akan diberi pilihan semasa dialog. Hasil daripada pilihan anda itu akan menjurus terhadap jalan cerita anda. Walaubagaimanapun, ini tidak ada efek terhadap plot cerita mahupun ending FFXV itu sendiri. Reward yang anda akan dapat daripada pilihan dialog ini seperti mendapat stat bonus, sama seperti ketika Noctis makan atau berehat. Sebagai contoh, Noctis mempunyai pilihan untuk meminta nasihat dari rakan-rakannya atau minta diskaun atau pinjaman dari Cidney.
Jika anda pernah bermain Platinum Demo, ketahuilah bahawa combat telah dipertingkatkan dari demo ini. Controls lebih memberi respons, dan senjata boleh ditukar dengan laju menggunakan d-pad. Laporan dari Game Informer menyatakan bahawa mereka nampak tabs untuk swords, daggers, lances, firearms, shields, royal arms dan elemental spells (magic). Mereka juga nampak kategori untuk machines tapi tidak pasti apa fungsinya.
Equipment Menu Platinum Demo
Magic boleh dikutip dan dicari dan boleh dicaj semula di beberapa tempat dalam dunia FFXV. (Wow, macam handphone)
Kereta Noctis, Regalia, bukan sahaja digunakan untuk Noctis dan rakan-rakan untuk mengembara, tetapi juga digunakan sebagai tempat simpanan (storage).
Jangan lupa, Regalia juga boleh terbang!
Anda perlu mengisi minyak Regalia, kalau tak nanti tersadai lah kereta kat tepi jalan. Tsk tsk. Harga minyak dalam FFXV tidaklah mahal mana jadi jangan lupa untuk mengisi minyak kereta anda! Radio di dalam Regalia memainkan pelbagai lagu remix FF yang lain. Jika anda menonton event Uncovered FFXV pada 31 Mac yang lepas, lagu dari FFXIII dimainkan di dalam Regalia buat seketika waktu.
Semasa dalam perjalanan, Prompto mungkin akan menyuruh anda berhenti untuk mengambil gambar. Gambar-gambar yang diambil Prompto boleh dilihat ketika anda berehat semasa camping dan boleh dikongsi di media sosial. Semakin anda mendengar cakap Prompto untuk berhenti mengambil gambar, skill fotografi Prompto akan meningkat! Wow!
Prompto mengambil wefie gagal dengan rakan-rakan dalam Episode Duscae
Setiap 4 jejaka kacak FFXV ini bukan sahaja pandai bertarung, tapi mereka juga mempunyai bakat yang berbeza-beza. Noctis boleh memancing, Ignis pandai memasak, Prompto dengan skill fotografinya dan Gladio dengan survival instinct. Seperti skill fotografi Prompto, setiap bakat mereka boleh di level up jika anda terus menerus menggunakannya.
Noctis bukan sahaja terer bertarung, malah terer menangkap ikan
Summon di dalam FFXV bukanlah macam sebelum-sebelum ini. Dalam FFXV, mereka adalah entiti yang mempunyai dunia sendiri. Jadi mereka tidak akan melakukan perkara yang sama sahaja setiap kali di summon Noctis. Bergantung kepada keadaan, mereka akan melakukan perkara yang berlainan. Contohnya, Titan kadang-kadang akan berkejar ke arah musuh dan memukul mereka, atau kadang-kadang Titan akan baling batu besar gila ke arah musuh, ataupun dia boleh je give up dan tinggalkan battle.
Titan mempunyai karakter yang tersendiri
Jika anda pernah tengok trailer FFXV dulu, ada seekor anjing di dalamnya. Anjing ini adalah anjing yang setia dan mempunyai nama tersendiri, iaitu Umbra.
Akhirnya anjing ini ada nama
Seperti kami pernah laporkan sebelum ini, Ardyn adalah karakter antagonist bagi FFXV dan dia memainkan peranan yang penting dalam FFXV. Noctis dan rakan-rakan akan bertemu dengan Ardyn di awal-awal permainan semasa dalam perjalan ke Altissia.

Jom Baca: Final Fantasy XV : Magic, Combat System Yang Lain Dari Demo, Niflheim Empire Dan Intro Dragoon Lady Yang Dinantikan Ramai!
FFXV masih sebuah game JRPG. Dan JRPG tidak akan lari daripada quests. Terdapat 4 jenis quests dalam FFXV; quest untuk suka-suka seperti memancing atau chocobo racing, main story quests, quest mencari monsters dan regional quests. Sehingga kini, terdapat lebih 200 quests dalam FFXV dan pihak developer sedang berusaha untuk menambah lagi quests! (Saya sangat sukakan sidequests!)
Quests dalam Episode Duscae dulu-dulu
Jika anda memang peminat Final Fantasy, anda mesti tahu bahawa elemental magic boleh di upgrade. Contohnya, Fire upgrade menjadi Fira, kemudian Firaga kemudian Firaja. Berita baik bagi anda kerana perkara yang sama boleh dilakukan di dalam FFXV! Anda perlu mensintesiskan magic anda untuk menghasilkan magic yang lebih hebat!
Elemental magic, Fire
Senjata Noctis dan rakan-rakan boleh di upgrade dengan items dan materials yang dikutip dalam dunia FFXV ataupun hasil dari memenangi battle. Walaubagaimanapun, cara paling afdhal untuk upgrade Noctis dan rakan-rakan adalah melalui ability points yang anda boleh dapat apabila sudah level up.
Anda akan mempunyai kebebasan untuk upgrade Noctis dan rakan-rakan ikut kesesuaian anda. Sama ada mahu tingkatkan lagi skill yang ada atau belajar skill baru, itu semua bergantung kepada anda. Ini adalah usaha pihak developer untuk memberikan kebebasan terhadap cara permainan setiap gamers.
Lunafreya di dalam game ini adalah heroine yang anda nak jumpa tapi tak dapat-dapat jumpa. Kehadiran Lunafreya dalam game ini seperti memberikan sokongan terhadap Noctis untuk memenuhi takdirnya.

Tabata san juga mengatakan bahawa dia tidak mempunyai niat langsung untuk membuat sequel atau sambungan dari FFXV. Dia mahu anda semua beli game ini, dan enjoy untuk jangka masa yang lama.
Final Fantasy XV bakal keluar di seluruh dunia pada 30 September 2016, di platform PS4 dan XboxOne.
Jom layan video dari Game Informer!


FIFA 17 Akan Guna Frostbite, Enjin Sama Yang Bangunkan Battlefield!

FIFA 17 akan meninggalkan enjin lamanya, iaitu Ignite.

Di sebalik kejayaan siri FIFA yang mempunyai populariti global jauh meninggalkan pesaingnya PES, FIFA tetap memiliki beberapa kelemahannya tersendiri. Antara elemen yang sentiasa dibayangi oleh PES adalah grafik yang ditampilkan sering kurang memuaskan jika dibandingkan dengan “musuh” tradisinya.
Terkini, menurut laporan yang dikeluarkan oleh GameInformer (via VG247), FIFA 17 akan meninggalkan enjin lamanya iaitu Ignite dan bakal menggunakan Frostbite, enjin ciptaan DICE. Frostbite boleh dikatakan enjin yang bertanggungjawab membangunkan semua game yang dikeluarkan oleh Electronic Arts seperti siri Battlefield, Star Wars Battlefront, Dragon Age, Mirror’s Edge dan Need For Speed.
Menurut laporan tersebut lagi, kesemua game yang akan dikeluarkan oleh EA Sports selepas ini seperti siri NHL, NBA Live dan Madden juga akan menggunakan enjin Frostbite.

Game sukan pertama dari EA Sports yang menggunakan enjin Frostbite adalah Rory McIlroy PGA Tour, dan FIFA akan menggunakan enjin ini buat pertama kalinya untuk tahun ini.
Beberapa siri FIFA sebelum ini menggunakan enjin Ignite, sebuah enjin yang dikhaskan untuk membangunkan game sukan – diperkenalkan semasa pelancaran PS4 dan Xbox One pada tahun 2013.
Dengan menggunakan Frostbite, siri FIFA yang mendatang pastinya akan memberikan saingan yang sengit dari segi grafik kepada siri PES kerana grafik yang ditampilkan dalam Frostbite sentiasa mengagumkan.
Buat masa ini, masih belum ada apa-apa maklumat rasmi mengenai FIFA 17. Teruskan bersama JomGaming untuk info terkini FIFA 17.
JomBaca: Benarkah PES 2017 Akan Mengikut Jejak Gameplay FIFA?


Game Call Of Duty 2018 Dilaporkan Ialah Black Ops 4, Dan Akan Hadir Ke Nintendo Switch

Treyarch Studios sedang sibuk menghasilkan game Call of Duty mereka yang seterusnya. Tiada pengesahan rasmi yang dibuat pada masa ini untuk CoD 2018.
Marcus Sellars, yang mana sebelum ini beliau pernah membocorkan informasi mengenai Dark Souls dan Labo yang hadir ke Nintendo Switch, sekarang ini mendakwa bahawa CoD 2018 ialah Black Ops 4.
https://twitter.com/Marcus_Sellars/status/959943212378009601
Bukan sahaja CoD 2018 akan kembali ke siri Black Ops dan akan dikeluarkan di Nintendo Switch, malah juga dikatakan game itu akan lebih ke arah “boots on the ground”.


Modders Diserang Lagi! Modders Street Fighter V Pulak Menerima Arahan Penutupan Dari Mahkamah!

2 modder Street Fighter V yang cukup dikenali ramai, Brutal Ace dan Khaledantar666 telah menerima notis undang-undang dari Capcom.
Mod Wonder Woman hasil ciptaan Brutal Ace.
Tak sempat berita tindakan Take-Two untuk memaksa penutupan mod bagi GTA reda, kini giliran Capcom pula bertindak. 2 modder yang cukup dikenali bagi mencipta skin-skin untuk Street Fighter V telah menerima notis arahan penutupan iaitu Modders Brutal Ace dan Khaledantar666 melalui laman Patreon masing-masing.
Memandangkan kedua-dua modders ini menerima permintaan mods daripada pelanggan-pelanggan Patreon, mungkin inilah sebabnya Capcom telah mengambil tindakan ini. Menurut Capcom, penghasil-penghasil mods tidak boleh menerima sebarang keuntungan daripadanya.
Mod YorHa 2B hasil ciptaan Khaledantar666.
Menurut Khaledantar666, beliau menerima notis undang-undang oleh Capcom dan telah membuang segala kandungan yang terlibat. Namun begitu, beliau akan terus menghasilkan mods untuk komuniti. Bagi Brutal Ace pula, beliau telah mengambil keputusan untuk berhenti menghasilkan mods buat sementara waktu.
Sumber: Kotaku.


Nak Tahu Macam Mana Nak Main Dragon Ball FighterZ? Ini Ada Video Tutorialnya!

Walaupun bukan video rasmi – banyak ilmu ada dalam ni! Wajib tengok kalau korang nak beli Dragon Ball FighterZ ni nanti!

Banyak hype berkenaan game Dragon Ball FighterZ ni dan ramai orang termasuk penulis tak sabar menanti game yang akan dilancarkan tahun 2018 ini.
JomBaca: Tak Puas Dengan Trailer Pertama? Ini Gameplay Dragon Ball FighterZ Yang Ke-2!
Youtuber novriltataki  telah menghasilkan video tutorial bagi mechanics game ini yang dikumpul berdasarkan pandu-uji Dragon Ball FighterZ di E3 tempoh hari.
Walaupun ianya hanya video dari seorang Yotuber, ianya cukup mendalam sehingga mengajar tentang projectilecancelling ke special moves, special moves menggunakan gerakan quarter circle dan juga gerakan tepis projectile! Fuhh, terasa dah macam Super Saiyan pulak main tepis-tepis KameHameHa! Jom study awal-awal!
JomBaca: Trunks Didedahkan Sebagai Karakter Seterusnya Yang Boleh Dimainkan Dalam Dragon Ball FighterZ, Closed Beta Bakal Tiba


Fortnite Battle Royale Tambah Fungsi Split-Screen Untuk PS4 Dan Xbox One

Pernah bercita-cita untuk bermain Fortnite bersama keluarga atau rakan yang berada di sebelah menggunakan konsol yang sama? Impian korang kini sudah tercapai!
Melalui kemaskini 11.30, Epic Games telah menambah fungsi split-screen ke dalam Fortnite Battle Royale. Buat masa ini, fungsi ini hanya dilancarkan untuk PS4 dan Xbox One.
Sifirnya mudah. Sekiranya korang mempunyai dua controller, dua pemain boleh squad-up dan terjah ke dalam playlist Duos atau Squad dan bertembung dengan pemain-pemain online lain — melalui satu sistem konsol yang sama (PS4 atau Xbox One) dengan membahagikan skrin kepada dua bahagian (split-screen).
Epic menyatakan yang fungsi ini masih lagi dalam pelancaran awal, dan mereka masih lagi sedang memperbaikinya.
Di bawah ialah cara bagaimana untuk memulakan fungsi split-screen dan bentuk gameplay ia dimainkan dalam game:


Mighty No. 9: Akhirnya Ada Tarikh Pelancaran!

Selepas ditunda berkali-kali, selepas bermain-main dengan hati dan perasaan para peminat, akhirnya pewaris game Mega Man – Mighty No. 9 telah diberi tarikh pelancaran!

Akhirnya, inilah tarikh pelancaran Mighty No. 9 yang rasmi: 21 Jun 2016 (Amerika Utara & Asia) dan 24 Jun 2016 (Global).
Walau bagaimanapun, tarikh pelancaran bagi versi 3DS dan Vita telah ditunda ke tarikh yang akan diumumkan kemudian.
Di dalam kenyataan yang dipaparkan di laman web rasmi, Keiji Inafune, pereka game ini berkata, “Tarikh pelancaran yang kami umumkan ini adalah pasti dan tiada tundaan akan dilakukan lagi kelak.”
“Kami ingin memohon maaf di atas kelewatan kami dan membuat para peminat ternanti-nanti. Akhirnya kami mempunyai berita gembira bagi mereka yang menyokong kami selama ini”, ujar Inafune-san lagi.

Game yang merupakan pewaris kepada francais Mega Man ini dimulakan di Kickstarter, dan mendapat sambutan hangat daripada kipas-susah-mati Mega Man. Walau bagaimanapun, ianya ditunda berkali-kali akibat pelbagai masalah berbangkit seperti isu multiplayer dan multi-platform port.
Kitorang di JomGaming berharap Mighty No. 9 ini akhirnya akan dilancarkan. Nantikan review kitorang terhadap demo yang diberikan kepada backers Kickstarters ini nanti.


Level Up Play 2019: No Straight Roads Keluarkan Trailer Terbaru, Umumkan Pelakon Suara Bahasa Inggeris

Bersempena acara Level Up Play 2019 yang sedang berlangsung di Kuala Lumpur, Metronomik telah mengeluarkan sebuah video trailer terbaru.
Trailer ini memperkenalkan barisan pelakon suara untuk bahasa Inggeris dalam No Straight Roads. Sebelum ini, mereka telah mengumumkan barisan pelakon suara untuk bahasa Jepun.
Di akhir video, mereka turut mendedahkan orang-orang kuat dalam mencipta lagu-lagu dan bunyi-bunyian yang bakal ditampilkan dalam game ini.
Berikut ialah apa yang didedahkan dalam trailer ini.
Pelakon suara bahasa Inggeris:

Mayday ( Su Ling Chan)
Zuke (Steven Bones)
Tatiana (Priscilla Patrick)
DJ Subatomic Supernova (‘Uncle’ Ali Imran)
Yinu (Damia Huda)
Neon J (Muhammad Zulhilmi)
Sayu (Nikki Simmons)
Eve (Joanna Bessey)
DK West (Alfred Loh)

Barisan Komposer:

Composers – FALK AU YEONG, ANDY TUNSTALL, JAMES LANDINO dan FUNK FICTION
Guest Composers – MASAHIRO “GODSPEED” AOKI, AZ SAMAD dan CLYDE RABATEL
Sound Design – GWEN GUO, JEREMY GOH, ALEX WONG dan BINGS LEE

No Straight Roads akan dilancarkan pada awal tahun 2020 untuk PC dan PS4.


Star Ocean 5: Fiore Brunelli Yang Sexy Mexy Mendapat Character Trailer Terbaru!

Akhirnya, character trailer yang ditunggu-tunggu telah tiba!
Square Enix baru sahaja release character trailer terbaru bagi character Fiore Brunelli, gadis magis sexy mexy! Jom saksikan kehebatan Fiore di battle!

Fiore Brunelli berumur 25 tahun, dan adalah salah seorang signeturges terkemuka di dunia Star Ocean 5, dan salah seorang yang bertugas di Signeturge Research Institute kepunyaan Kingdom of Langdauq.

Fiore memakai pakaian yang begitu mencolok mata kerana dia mahu menunjukkan simbol advance magic yang telah ditatahkan di kakinya. (Saya rasa ini mesti mempunyai satu signifikasi yang sangat besar buat Fiore jika dia betul-betul mahu menunjukkan simbol ini!)

Fiore menggunakan elemen air, angin dan dark magic attacks. Fiore juga boleh memberikan support kepada party members dengan magis nya.

Star Ocean 5: Integrity & Faithlessness bakal dilancarkan di Jepun pada 31 Mac 2016 untuk PS3 & PS4, dan di NA/EU/Asia untuk PS4 sahaja, pada tarikh yang bakal diumumkan kemudian pada tahun ini.
JomBaca: Star Ocean 5: Tiba Giliran Si Pencinta Perempuan, Emerson Untuk Character Trailer Terbaru!


Assassin’s Creed Movie: Trailer Pertama Telah Dikeluarkan!

Trailer untuk filem yang diadaptasi dari video game, Assassin’s Creed Movie kini sudah boleh ditonton. Jom layan!

Aksi-aksi ikonik sebagai seorang Assassin telah dapat diperlihat dalam trailer ini. Menyelinap, menikam jarak dekat, memanah, terjunan dari bangunan tinggi dan banyak lagi aksi yang mampu membuat peminat kipas-susah-mati francais ini tidak keruan.
Latar belakang yang akan digunakan adalah bertempat di Sepanyol.

Filem yang diapdatasi daripada video game kebiasaannya tidak berjaya dari kacamata seorang gamer. Adakah Assassin’s Creed Movie mampu mengubahnya? Sama-sama kita nantikan!


Lenovo Lancarkan Laman Rasmi Mereka Di Lazada, Dapatkan Diskaun Eksklusif Lenovo IdeaPad 120S Sekarang!

Hari ini, Lenovo telah memperkenalkan laman jualan rasmi mereka dalam laman web pembelian gergasi Asia Tenggara, Lazada.

Bersempena dengan pelancaran ini, Lenovo akan menawarkan Lenovo IdeaPad 120S secara eksklusif di laman rasmi mereka di Lazada bermula hari ini. Lebih menarik, bagi 100 pembeli pertama IdeaPad 120S (2TB) ini, diskaun sebanyak RM100 akan diberikan!
Lenovo IdeaPad 120S kini berharga RM999 di Lazada.
Korang boleh lawati laman jualan rasmi Lenovo di laman web Lazada di sini.

“Hari ini menandakan satu lagi pencapaian penting dalam misi kami untuk menyediakan dengan lebih baik kepada pelanggan kami di Malaysia,” kata Khoo Hung Chuan, General Manager, Lenovo Malaysia and Singapore dalam satu kenyataan media yang dikeluarkan. “Dengan keupayaan untuk menjual produk kami yang memenangi banyak anugerah dan jauh ke hadapan di platform e-dagang nombor satu negara, rakyat Malaysia boleh mengelak kesesakan orang ramai dan memilih dan membeli produk kami dengan satu klik sahaja.”


Kita Sekarang Boleh ‘Jalan-Jalan’ Dalam Studio CD Projekt Red Di Google Maps

Pernah tak kita terbayang macam mana rupanya sesebuah studio pembangun game AAA yang membikin game-game kegemaran kita?
Kini, kita sudah boleh ‘berjalan-jalan’ di dalam pejabat studio yang membawakan kepada kita siri The Witcher dan Cyberpunk 2077, iaitu CD Projekt Red di Google Maps.
Apabila korang klik ke pautan ini, kita akan dibawa oleh Google Maps (street view) ke pejabat yang terletak di Poland itu dan seterusnya boleh melawatnya secara maya melalui pandangan 360 darjah. Bermakna, kita boleh pergi ke dapurnya, bilik mesyuarat, ruang legar, lokasi membikin motion capture (mo-cap), bertukar-tukar tingkat, memandang dan berpusing ke kiri dan kanan.
Pasti menarik sekiranya dapat melawat secara maya ke studio-studio lain pula. Studio mana yang korang ingin lihat ditambah ke dalam Google Maps? Kongsikannya di ruangan komen.


7 Pemain Wakil Malaysia Ke Piala Dunia Overwatch Didedahkan

Kejohanan Piala Dunia Overwatch bakal berlangsung pada November 2019 semasa acara Blizzcon di Anaheim, Amerika Syarikat.
Terbaru, dalam satu tweet yang dikeluarkan di akaun rasmi, pasukan pengurusan Overwatch Malaysia telah mengumumkan tujuh pemain yang akan mewakili negara ke kejohanan berprestij itu. Pemain-pemain ini ialah:
Tank:

Andeh
Kritz

Damage:

Play2Learn
Swift
JackJack

Support:

Vermillion
Lat

Malaya Tigers are ready to roar. Announcing our top 7 player roster. #MYtime pic.twitter.com/UEXE6oPXxX
— Team Malaysia Overwatch (@malaysiaowwc) August 6, 2019
Syabas kami ucapkan kepada para pemain ini dan semoga cemerlang di kejohanan tersebut seterusnya membawa pulang berita gembira kepada tanah air.
Terima kasih, Aksiz.


Hanya Dengan Bermain FIFA, Beliau Mampu Menyara Keluarga!

Pada kali ini, kami ada artikel yang istimewa dari sahabat kami dari SemuanyaBola.com – yang dinukilkan oleh Mr. Mejah.
Dalam artikel ini, ada cerita yang menarik mengenai seorang Youtuber yang telah berjaya menyara keluarganya dengan hanya bermain FIFA! Jom kita soroti kisah beliau!

Jamie Bateson mungkin lelaki yang paling dicemburui oleh peminat permainan video FIFA. Ini kerana beliau mampu menyara kehidupannya dengan hanya bermain FIFA!

Bateson, 28 tahun, pada mulanya hanyalah seorang mekanik yang gemar bermain FIFA. Pada masa lapangnya, beliau akan merakam videonya bermain FIFA dan memuat naik video tersebut ke channel Youtube (bateson87) beliau.
Bermula dengan 2 penonton setia, channel Youtube beliau kini mempunyai lebih 2,000 penonton setiap hari.
Jika dulu videonya hanya mendapat 1,000 views setiap hari, kini video Bateson tiada masalah menarik 50,000 views setiap hari.
Ini kerana video-video Bateson banyak memberikan tips-tips kepada peminat tegar permainan FIFA.

Ketika artikel ini ditulis, channel YouTube beliau telah mengumpul lebih 168 juta views dan mengumpul hampir 750 ribu subcsribers.
Berhenti kerja mekanik untuk bermain FIFA setiap hari
Bateson yang merupakan peminat Liverpool turut mendedahkan bagaimana beliau membuat peralihan sebagai pemain FIFA profesional.
“Dulu saya bekerja di Stagecoach di Kendal sebagai mekanik kereta. Kemudian, sebuah syarikat penyiaran menghubungi saya dari Amerika dan berminat untuk menjadi rakan kongsi channel Youtube saya.”
“Apabila saya beritahu orang yang saya akan berhenti kerja di Stagecoach, ramai orang ketawakan saya. Mereka tak sangka yang saya boleh buat duit (dengan bermain FIFA).”
“Tapi keluarga saya sangat menyokong – walaupun mereka tidak tahu apa yang saya sedang cuba lakukan.”
“Kini, satu dunia tahu apa yang saya buat. Tapi tidak bagi orang-orang di Kendal.”

Main FIFA 12 jam sehari
Kerja keras dan kerajinan Jamie yang bekerja selama 12 jam sehari, 7 hari seminggu telah meyakinkan EA Sports, pencipta permainan FIFA, untuk memberi kontrak profesional kepadanya.
Selain itu, dia juga sering menyertai acara FIFA di Amerika dan Jerman, berjumpa dengan bintang Brazil, Hulk dan bintang muda Belgium, Axel Witsel.
Walaupun dikenali sebagai bintang YouTube yang berjaya (dan kaya), Jamie masih suka tinggal di Kendal.
“Saya suka tinggal di Kendal kerana tak ramai orang yang kenal saya di sana.”
Bateson mungkin tak sepopular dan sekaya PewDiePie – satu lagi gamers yang gemar memuat naik videonya bermain pelbagai permainan video.
Namun anda harus ingat, Bateson hanya memuat naik videonya bermain FIFA sahaja. Manakala PewDiePie pula memuat naik videonya bermain bermacam-macam permainan video.
PewDiePie juga mendapat lebih banyak views kerana ia lebih feminin dengan kehadiran teman wanitanya di channel beliau, Marzia.

Pesan kami kepada anda, buatlah benda yang anda minat anda buat dengan bersungguh-sungguh dan profesional. Kerana jika anda benar-benar sukakan pekerjaan anda, anda sebenarnya tidak perlu bekerja setiap hari.


The Last of Us Part II Umumkan Tarikh Pelancaran Baru, Ditunda Ke Mei 2020

Tepat sebulan yang lalu, Sony dan Naughty Dog telah mengumumkan tarikh pelancaran The Last of Us Part II buat kali pertama, satu tarikh dinantikan lama oleh para pemain.
Tarikh asalnya ialah pada 21 Februari 2020. Walau bagaimanapun, tarikh tersebut tidak lagi menjadi kenyataan kerana Naughty Dog telah mengumumkan tarikh pelancaran baru untuk game ini.
The Last of Us Part II akan dilancarkan pada 29 Mei 2020.
Dalam kenyataan yang dikeluarkan di PlayStation Blog, pengarah Neil Druckmann mendedahkan bahawa beberapa minggu selepas mengumumkan tarikh pelancaran asal, mereka sedar bahawa mereka tidak mempunyai waktu yang cukup untuk menggilap game ini sehingga mencapai tahap “kualiti Naughty Dog”.
“Pada ketika itu, kami memiliki dua pilihan: mengkompromi beberapa bahagian dalam game atau mendapatkan lebih masa. Kami memutuskan untuk memilih yang terkemudian, dan tarikh pelancaran baru ini akan membenarkan kami untuk menghabiskan segalanya ke arah kepuasan kami, dalam masa sama mengurangkan stress kepada pasukan.”
Pasti ramai yang agak kecewa dengan penundaan ini kerana penantian untuk memainkan sekuel ini semakin dipanjangkan. Namun, bagi kami, ia satu keputusan yang baik untuk mendapatkan hasil yang terbaik. Masih ingat bagaimana Naughty Dog menundakan Uncharted 4 sehingga empat kali? Masih ingat apakah hasil kepuasannya?
Sekali lagi, The Last of Us Part II akan dilancarkan pada 29 Mei 2020, eksklusif untuk PS4.


Bloomberg Menjangkakan PS5 Edisi Digital Akan Lebih Murah Daripada RM1,652

Kurang dua hari dari sekarang, kita kemungkinan besar bakal mengetahui berapakah harga pasaran untuk PlayStation 5. Walaupun Sony tidak menyatakannya secara spesifik, acara khas PS5 yang akan berlangsung pada awal pagi Khamis mustahil tidak akan mendedahkannya.
Menjelang acara tersebut, penganalisis semakin rancak meramalkan berapakah harga yang bakal diumumkan Sony. Antara yang terkini, Bloomberg telah menjangkakan PS5 edisi digital akan dijual pada harga kurang daripada USD400 (sekitar RM1,652). Manakala untuk PS5 edisi standard pula, mereka menjangkakan yang ia akan berharga USD449 (sekitar RM1,854).
PS5 edisi digital dan edisi standard menampilkan spesifikasi yang sama, membezakannya hanyalah kehadiran disk drive.
Selain itu, Bloomberg turut melaporkan bahawa Sony telah memotong produksi jangkaan PS5 sebanyak 4 juta unit untuk tahun fiskal ketika ini. Sony dikatakan hanya akan mengeluarkan 11 juta unit PS5 dalam setahun ini kerana timbul beberapa isu berkait produksi dengan cip rekaan khas untuk konsol tersebut.
Apa pun laporan tentang jangkaan harga PS5, segalanya bakal terjawab pada awal pagi Khamis ini.


The Witcher 3 Kini Terjual 40 Juta Unit, Cyberpunk 2077 18 Juta Unit

CD Projekt Red telah mengeluarkan laporan mereka untuk tahun 2021. Antara butiran menarik yang dikongsikan adalah jumlah jualan yang telah mereka capai untuk dua game utama mereka.
CDPR telah mengumumkan bahawa jualan The Witcher 3: Wild Hunt telah mencecah 40 juta unit untuk semua platform di seluruh dunia. Bilangan ini sekaligus menyumbang kepada 65 juta unit terjual untuk keseluruhan francais The Witcher terbitan studio dari Poland itu.
Untuk Cyberpunk 2077 pula, walaupun menerima kecaman yang teruk sepanjang tahun lalu, jumlah jualannya boleh dikatakan agak memberangsangkan. Game futuristik open-world itu kini telah terjual sebanyak 18 juta unit.
Korang boleh baca laporan penuh tersebut di pautan ini.
Tentunya kedua-dua game ini akan bertambah jumlah jualannya secara signifikan dalam tahun ini dan seterusnya. The Witcher 3 akan melancarkan versi konsol generasi terkini, walupun waktu pelancarannya telah ditunda. Cyberpunk 2077 juga akan mendapat expansion besar tidak lama lagi.


Resident Evil 2 Remake – Kembali Ke Raccoon City Bersama Dengan Leon Dan Claire Dalam Grafik Yang Memukau

Capcom telah mendedahkan pandang pertama game Resident Evil 2 Remake pada hari ini semasa di persidangan media Sony PlayStation di E3.

Versi remake ini akan menggantikan fixed camera dari game asal ke pandangan third-person over-the-shoulder, yang mana sama seperti game-game Resident Evil yang lain, kecuali Resident Evil 7, yang mana memperkenalkan pandangan first-person.
Pemain akan boleh bermain sebagai Leon Kennedy dan Claire Redfield sedang mereka berdua menerokai Raccoon City yang dipenuhi dengan zombi.
Resident Evil 2 remake akan hadir ke PlayStation 4, Windows PC dan Xbox One pada 25 Januari 2019.
Sumber: polygon


Nintendo Kejutkan Penumpang Southwest Airlines Dengan 3DS XL dan Mario Maker Percuma!

Untunglah dapat 3DS XL percuma!

Nintendo membuat kejutan Krismas bagi para penumpang Southwest Airlines, syarikat penerbangan kos rendah terbesar di dunia. Setiap penumpang di salah sebuah penerbangan tersebut menerima Nintendo 3DS baru dan salinan digital game Super Mario Maker bagi 3DS tersebut!
Lagi best, sejurus selepas mereka mendarat di Los Angeles, Mario pula menyambut ketibaan mereka! Saksikan video acara ini di Twitter Southwest di bawah!

Surprise an entire flight with the New Nintendo 3DS? Yes! We joined @NintendoAmerica & @iJustine for one unforgettable trip: pic.twitter.com/FIJUMIv1v0
— Southwest Airlines (@SouthwestAir) December 16, 2016
Penulis menantikan Sony Malaysia dan AirAsia buat sesuatu seperti ini juga. Harap-harapnya penulis turut berada di tempat kejadian semasa ianya berlaku nanti. Psstt, PS4 Pro please.


Mungkin Tiada Lagi Season Pass/DLC Berbayar Dalam Star Wars Battlefront II, Satu Pelan Baru Akan Diperkenalkan

Video game seperti Overwatch memberi reaksi positif kepada komuniti dengan pembaharuan content percuma dan hanya mempunyai content berbayar berunsur kosmetik. Star Wars Battlefront II bercadang untuk membuat sedemikian kerana ianya tidak mahu komuniti dipecahbelah dek kerana Season Pass/DLC berbayar ini.

Buat masa ini, kita tidak tahu bagaimana DICE mengimplementasi perkara ini pada Star Wars Battlefront II, tetapi ramai menyangkakan bahawa ia akan mengikut apa yang Blizzard Entertainment lakukan pada game beliau, Overwatch. “Apabila kita membuat perkembangan pada Star Wars Battlefront dengan DLC, kita terfikir, “dengan game macam ini, Season Pass/DLC adalah benda yang tidak sesuai untuk game ini,” kata Bernd Diemer, pengarah game ini di acara Star Wars Celebration 2017 awal pagi tadi.
“Kita patut buang benda ini dan memberi benda yang lebih baik pada benda tersebut,” sambung beliau. “Saya tidak boleh cakap secara spesifik di sini, tetapi kita ada satu rancangan di mana pemain akan menghadap game ini dengan lebih lama tanpa memecahbelahkan komuniti.”
Menurut Mashable, kenyataan yg dikeluarkan EA:
“Walaupun kami belum menjelaskan lagi tentang pelan tu, apa yang kita boleh katakan ialah kita mendengar pendapat dan maklumbalas dari komuniti Battlefront secara jelas. Kita tahu kita perlu mempunyai content game yang lebih mendalam, lebih baik dan lebih content. Jadi kita memfokuskan untuk memberi perkara tersebut dalam Star Wars Battlefront II. Kita akan berkongsi perkara ini dengan lebih lanjut dalam masa terdekat”.

Star Wars Battlefront yang pertama mengalami masalah ini dan ianya meninggalkan kesan yang besar kepada game ini. Mengikut statistik jualan dan jumlah pemain, ramai pemain tidak mengakses content DLC, dan matchmaking juga tidak memberangsangkan kerana banyak pemain sudah tidak berminat dengan content yang ada dalam Star Wars Battlefront, melainkan pemain membeli Season Pass/DLC tersebut.

Model ini teramatlah tidak masuk akal, terutama sekali kepada game berunsur kompetitif ini, kerana komuniti adalah penting. Jika tidak, permainan video tersebut tidak bertahan lama. Kami juga berharap benda ini betul dan menjadikan Star Wars Battlefront II berjaya. Apa pendapat pembaca? Adakah bisnes model ini baik kepada pemain atau sebaliknya?